MT Il-Ġurnal Uffiċjali tal-Unjoni Ewropea L 153/1

DEĊIŻJONI TAL-KUMMISSJONI (UE) 2018/859

tal-4 ta' Ottubru 2017

dwar għajnuna mill-Istat SA.38944 (2014/C ex 2014/NN) implimentata mil-Lussemburgu lil Amazon

(notifikata bid-dokument C(2017) 6740)

(Il-verżjoni Franċiża biss hija awtentika)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li talbet lill-partijiet interessati sabiex iressqu l-kummenti tagħhom skont id-dispożizzjonijiet imsemmija hawn fuq (1) u wara li kkunsidrat il-kummenti tagħhom,

Billi:

1. PROĊEDURA

(1) Permezz ta' ittra tal-24 ta' Ġunju 2014, il-Kummissjoni bagħtet talba għal informazzjoni lil-Lussemburgu rigward il-prattika ta' deċiżjoni tat-taxxa fir-rigward ta' Amazon. F'dik l-ittra, il-Kummissjoni talbet lil-Lussemburgu sabiex jikkonferma li Amazon hija obbligata li tħallas it-taxxa fil-Lussemburgu u sabiex jispeċifika l-firxa li fiha l-attivitajiet tal-grupp Amazon jibbenefikaw minn tnaqqis tat-taxxa skont ir-reġim tat-taxxa għall-proprjetà intellettwali. Barra minn hekk, il-Kummissjoni talbet id-deċiżjonijiet tat-taxxa kollha indirizzati lill-grupp Amazon li kien għadhom fis-seħħ. Permezz ta' email tat-18 ta' Lulju 2014, il-Lussemburgu talab estensjoni tal-iskadenza sabiex iwieġeb għall-ittra tal-Kummissjoni tal-24 ta' Ġunju 2014, li ngħatat (2).

(2) Fl-4 ta' Awwissu 2014, il-Lussemburgu bagħat it-tweġiba tiegħu għat-talba tal-Kummissjoni tal-24 ta' Ġunju 2014, li magħha, fost l-oħrajn, hemeż ittra bid-data tas-6 ta' Novembru 2003 indirizzata lil Amazon.com, Inc. (“id-deċiżjoni tat-taxxa kkontestata”) mill-Administration des contributions directes (“l-amministrazzjoni tat-taxxa tal-Lussemburgu”), ittra bid-data tat-23 ta' Ottubru 2003 mingħand Amazon.com, Inc u ittra bid-data tal-31 ta' Ottubru 2003 imħejjija minn [Konsulent 1] (*1) f'isem Amazon.com, Inc. lill-amministrazzjoni tat-taxxa tal-Lussemburgu li fiha saret talba għal deċiżjoni (flimkien magħrufin bħala t-“talba għal deċiżjoni”), u r-rapporti annwali finanzjarji ta' Amazon EU Société à responsabilité limitée (“LuxOpCo”) (3), Amazon Europe Holding Technologies SCS (“LuxSCS”) (4), Amazon Services Europe Société à responsabilité limitée (“ASE”), Amazon Media EU Société à responsabilité limitée (“AMEU”) u entitajiet oħrajn tal-grupp Amazon Lussemburgu.

(3) Fis-7 ta' Ottubru 2014, il-Kummissjoni adottat deċiżjoni li tiftaħ proċedura ta' investigazzjoni formali f'konformità mal-Artikolu 108(2) tat-Trattat fir-rigward tad-deċiżjoni tat-taxxa kkontestata minħabba li kellha dubji serji dwar il-kumpatibbiltà ta' dik il-miżura mas-suq intern (id-“Deċiżjoni tal-Ftuħ”) (5). F'dik id-deċiżjoni, il-Lussemburgu ntalab jipprovdi informazzjoni addizzjonali dwar id-deċiżjoni tat-taxxa kkontestata (6). Permezz ta' ittri tat-3 u l-5 ta' Novembru 2014, il-Lussemburgu talab estensjoni tal-iskadenza sabiex iwieġeb għad-Deċiżjoni tal-Ftuħ.

(4) Permezz tal-ittra tal-21 ta' Novembru 2014, il-Lussemburgu bagħat il-kummenti tiegħu dwar id-Deċiżjoni tal-Ftuħ. Dik is-sottomissjoni inkludiet, fost l-oħrajn rapport dwar l-ipprezzar tat-trasferiment imħejji minn [Konsulent 2] f'isem Amazon (ir-“Rapport dwar it-TP”), li qabel ma kienx intbagħat lill-Kummissjoni.

(5) Fis-6 ta' Frar 2015, id-Deċiżjoni tal-Ftuħ ġiet ippubblikata f'Il-Ġurnal Uffiċjali tal-Unjoni Ewropea (7). Il-partijiet interessati ġew mistednin iressqu l-kummenti tagħhom dwar dik id-deċiżjoni.

(6) Permezz ta' ittra tat-13 ta' Frar 2015, il-Kummissjoni bagħtet talba addizzjonali għal informazzjoni lil-Lussemburgu. F'dik l-ittra, il-Kummissjoni talbet ukoll lil-Lussemburgu sabiex jagħti permess lill-Kummissjoni tikkuntattja lil Amazon direttament sabiex tikseb l-informazzjoni mitluba, jekk din l-informazzjoni ma kinitx għand il-Lussemburgu. Fl-24 ta' Frar 2015, il-Lussemburgu talab estensjoni tal-iskadenza sabiex iwieġeb għat-talba tal-Kummissjoni għal informazzjoni.

(7) Permezz ta' ittra tal-5 ta' Marzu 2015, Amazon ippreżentat l-osservazzjonijiet tagħha dwar id-Deċiżjoni tal-Ftuħ. Il-partijiet terzi segwenti wkoll ressqu l-kummenti tagħhom dwar id-Deċiżjoni tal-Ftuħ: l-Oxfam fl-14 ta' Jannar 2015, il-Bundesarbeitskammer fl-4 ta' Frar 2015, Fedil fis-27 ta' Frar 2015, il-Booksellers Association (“BA”) fit-3 ta' Marzu 2015, le Syndicat de la librairie française (“SLF”) fl-4 ta' Marzu 2015, il-European and International Booksellers Federation (“EIBF”) fl-4 ta' Marzu 2015, ATOZ S.A. fil-5 ta' Marzu 2015, il-Kompjuter and Communications Industry Association (“CCIA”) fil-5 ta' Marzu 2015 u l-European Policy Information Center (“EPICENTER”) fil-5 ta' Marzu 2015. Barra minn hekk, il-Federation of European Publishers (“FEP”) fil-5 ta' Marzu 2015 u le Syndicat des Distributeurs de Loisirs Culturels (“SDLC”) fil-5 ta' Marzu 2015 esprimew l-appoġġ tagħhom għall-pożizzjoni tal-EIBF.

(8) Fit-12 ta' Marzu 2015, saret konferenza bit-telefown bejn il-Kummissjoni u l-Lussemburgu li fiha l-Lussemburgu żgura lill-Kummissjoni li kien ser ikun f'pożizzjoni li jipprovdi risposta kompleta għat-talba tal-Kummissjoni għal informazzjoni tat-13 ta' Frar 2015 sas-17 ta' Marzu 2015.

(9) Permezz ta' ittra tas-17 ta' Marzu 2015, il-Lussemburgu wieġeb parzjalment għat-talba tal-Kummissjoni għal informazzjoni tat-13 ta' Frar 2015. Kompla billi spjega li l-informazzjoni nieqsa, partikolarment dik dwar ċerti relazzjonijiet kuntrattwali bejn entitajiet ta' Amazon fil-Lussemburgu u partijiet terzi, ma kinitx fil-pussess tiegħu.

(10) Fid-19 ta' Marzu 2015, il-Kummissjoni ppreżentat il-kummenti tal-partijiet terzi dwar id-Deċiżjoni tal-Ftuħ lil-Lussemburgu.

(11) Permezz ta' email tad-19 ta' Marzu 2015, Amazon ressqet il-ftehim dwar il-kondiviżjoni tal-kostijiet (cost sharing agreement, “CSA”) emendat u miktub mill-ġdid, kif maqbul minn LuxSCS u żewġ entitajiet tal-grupp Amazon fl-Istati Uniti fl-1 ta' Jannar 2005, kif reġa' ġie emendat u miktub mill-ġdid fit-2 ta' Lulju 2009 (effettiv mill-5 ta' Jannar 2009) u emendat b'effett mill-1 ta' Jannar 2014 (8).

(12) Permezz ta' skambji ta' e-mails fit-18, id-19 u l-20 ta' Marzu 2015, il-Kummissjoni indikat lil-Lussemburgu li t-tweġiba tiegħu tas-17 ta' Marzu 2015 għat-talba tal-Kummissjoni għal informazzjoni tat-13 ta' Frar 2015, ma kinitx kompluta u għalhekk staqsiet aktar mistoqsijiet għal finijiet ta' kjarifika.

(13) Fl-20 ta' Marzu 2015, il-Lussemburgu qabel li l-Kummissjoni setgħet tindirizza l-mistoqsijiet tagħha direttament lil Amazon. Fis-26 ta' Marzu 2015, il-Kummissjoni infurmat lil-Lussemburgu li, f'konformità mal-Artikolu 6(a) tar-Regolament tal-Kunsill (KE) Nru 659/1999 (9), kienet identifikat li l-proċedura ta' investigazzjoni formali dwar id-deċiżjoni tat-taxxa kienet ineffettiva sa dakinhar. Abbażi ta' dan, u bl-awtorizzazzjoni tal-Lussemburgu (10), il-Kummissjoni, f'konformità mal-Artikolu 6(a)(6) tar-Regolament (KE) Nru 659/1999, bagħtet talba lil Amazon fis-26 ta' Marzu 2015 (it-“talba MIT”) sabiex tipprovdilha l-ftehimiet kollha li kienu ġew konklużi minn Amazon mis-sena 2000 u li skonthom id-drittijiet tal-proprjetà intellettwali (“PI”) ta' Amazon ġew illiċenzjati jew inkella saru disponibbli b'xi mod ieħor (il-“ftehimiet dwar il-PI”), kif ukoll kull ftehim dwar kondiviżjoni tal-kostijiet u/jew ta' xiri bil-forza konkluż bejn LuxSCS u entitajiet oħrajn tal-grupp Amazon. Amazon intalbet ukoll tipprovdi informazzjoni dwar l-attivitajiet ta' LuxSCS, il-kontijiet finanzjarji ta' sussidjarji ta' Amazon ibbażati barra mil-Lussemburgu, u sabiex tispjega jew tirrikonċilja ċerta dejta finanzjarja. Fl-aħħar nett, intalbet informazzjoni dwar bidliet reċenti fl-istruttura ġuridika tal-grupp Amazon fil-Lussemburgu.

(14) Permezz ta' ittra tal-20 ta' April 2015, il-Lussemburgu talab lill-Kummissjoni sabiex tispjega l-għan tal-laqgħa li l-Kummissjoni kienet organizzat ma' Oxfam u Eurodad, u li l-Lussemburgu ma kienx infurmat dwarha. Il-Lussemburgu ressaq ukoll talba sabiex ma tiġix ippubblikata d-deċiżjoni li tintbagħat it-talba MIT.

(15) Fl-4 ta' Mejju 2015, Amazon wieġbet parzjalment għat-talba tal-Kummissjoni għal informazzjoni tas-26 ta' Marzu 2015. Amazon ikkonfermat ukoll li l-istruttura tagħha fil-Lussemburgu kienet inbidlet fl-2014 u li deċiżjoni ġdida kienet ingħatat mil-Lussemburgu abbażi ta' dan, iżda spjegat li l-bidla kienet irrilevanti għall-finijiet tal-investigazzjoni tal-Kummissjoni.

(16) Fit-8 ta' Mejju 2015, saret laqgħa bejn il-Kummissjoni, il-Lussemburgu u Amazon. Permezz ta' ittra tat-12 ta' Ġunju 2015, Amazon ressqet aktar kummenti wara dik il-laqgħa. Amazon ressqet ukoll lista ta' ftehimiet dwar il-PI, li Amazon irreferiet għalihom bħala l-“Ftehimiet M.com”, li skonthom Amazon għamlet il-PI relatata mat-teknoloġija ta' pjattaforma tagħha disponibbli għal partijiet terzi mhux relatati.

(17) Permezz ta' ittra tat-13 ta' Mejju 2015, il-Lussemburgu ressaq l-osservazzjonijiet tiegħu dwar il-kummenti tal-partijiet terzi dwar id-Deċiżjoni tal-Ftuħ.

(18) Permezz ta' ittra tat-3 ta' Lulju 2015, il-Kummissjoni fakkret lil Amazon sabiex tipprovdi ċerta informazzjoni pendenti, partikolarment dwar il-ftehimiet dwar il-PI, u talbet għal informazzjoni addizzjonali.

(19) Permezz ta' ittra tal-10 ta' Lulju 2015 (imressqa għal darba oħra fit-23 ta' Lulju 2015), il-Lussemburgu ressaq dikjarazzjoni dwar l-applikazzjoni nonretroattiva ta' deċiżjoni negattiva finali tal-Kummissjoni.

(20) Permezz ta' ittri tal-24 u l-31 ta' Lulju 2015, Amazon provdiet tweġiba parzjali għat-talba tal-Kummissjoni tat-3 ta' Lulju 2015, inkluża informazzjoni dwar il-Ftehimiet M.com. Abbażi ta' dawk it-tweġibiet, Amazon ikkunsidrat li t-talba għal informazzjoni dwar il-ftehimiet dwar il-PI kienet twieġbet kompletament, billi skont Amazon l-ebda ftehim ieħor dwar il-PI konkluż minn Amazon ma kien kumparabbli mal-Ftehim dwar il-Liċenzja tal-Proprjetà Intellettwali konkluż bejn LuxSCS u LuxOpCo fit-30 ta' April 2006 (il-“Ftehim dwar il-Liċenzja”) (11). Amazon talbet ukoll għal estensjoni għall-iskadenza sabiex tressaq l-informazzjoni l-oħra mitluba mill-Kummissjoni.

(21) Permezz ta' ittra tal-31 ta' Lulju 2015, il-Kummissjoni fakkret lil Amazon sabiex tipprovdi l-informazzjoni kollha mitluba, partikolarment informazzjoni kompluta dwar il-ftehimiet dwar il-PI kollha konklużi minn Amazon sa mis-sena 2000. Talbet ukoll lil Amazon tipprovdi d-deċiżjoni l-ġdida mogħtija lilha mil-Lussemburgu fl-2014, li għaliha saret referenza fl-ittra tal-Lussemburgu tal-4 ta' Awwissu 2014 u l-ittra ta' Amazon tal-4 ta' Mejju 2015.

(22) Permezz ta' ittra tal-21 ta' Awwissu 2015, Amazon wieġbet għat-talba tal-Kummissjoni, ħlief għat-tressiq tal-informazzjoni dwar il-ftehimiet dwar il-PI li kien jifdal.

(23) Fit-8 ta' Settembru 2015, saret laqgħa bejn il-Kummissjoni u Amazon, li l-Lussemburgu ma ġiex infurmat dwarha. Wara l-laqgħa, il-Kummissjoni fakkret lil Amazon permezz ta' email tat-8 ta' Settembru 2015 dwar it-talba għal informazzjoni pendenti rigward il-ftehimiet dwar il-PI.

(24) Permezz ta' email tal-14 ta' Settembru 2015, Amazon spjegat li ma jeżistux aktar ftehimiet li skonthom l-istess proprjetà intellettwali bħal dik koperta mill-Ftehim dwar il-Liċenzja saret jew setgħet issir disponibbli għal partijiet relatati jew mhux relatati. Fl-istess waqt, Amazon infurmat lill-Kummissjoni li kienet qed tħejji lista ta' ftehimiet dwar il-PI li saru fi ħdan il-grupp, irrilevanti jekk kinux relatati mal-UE jew mal-proprjetà intelletwali koperta mill-Ftehim dwar il-Liċenzja bejn LuxSCS u LuxOpCo. Din il-lista tressqet quddiem il-Kummissjoni fis-17 ta' Settembru 2015.

(25) Permezz ta' email tat-23 ta' Settembru 2015, Amazon ressqet lista ta' ftehimiet li permezz tagħhom il-proprjetà intellettwali kienet illiċenzjata minn jew illiċenzjata lil partijiet terzi.

(26) Permezz ta' email tad-29 ta' Settembru 2015, il-Kummissjoni fakkret lil Amazon sabiex tressaq il-ftehimiet dwar il-PI kif mitlub mill-Kummissjoni fis-26 ta' Marzu u fit-3 ta' Lulju 2015, abbażi tal-listi provduti minn Amazon fis-17 u t-23 ta' Settembru 2015. Barra minn hekk, il-Kummissjoni talbet lil Amazon għal aktar informazzjoni dwar ir-rapporti tal-kondiviżjoni tal-kostijiet u l-konsumaturi ta' LuxOpCo għal kull sit web.

(27) Permezz ta' e-mails tat-30 ta' Settembru u l-1, it-2, it-12, it-13, l-20 u s-27 ta' Ottubru 2015, Amazon ressqet l-informazzjoni.

(28) Fit-28 ta' Ottubru 2015, saret laqgħa bejn il-Kummissjoni, il-Lussemburgu u Amazon.

(29) Permezz ta' email tal-20 ta' Novembru 2015, il-Kummissjoni fakkret lil Amazon dwar l-ambitu tat-talba għal informazzjoni tagħha tas-26 ta' Mazu 2015 dwar il-ftehimiet dwar il-PI interni u esterni ta' Amazon u talbet lil Amazon sabiex tressaq informazzjoni addizzjonali.

(30) Waqt laqgħa tas-27 ta' Novembru 2015, kumpanija li talbet li l-isem tagħha ma jiġix żvelat (il-“Kumpanija X”) provdiet lill-Kummissjoni b'informazzjoni tas-suq b'rabta mal-investigazzjoni tal-Kummissjoni. F'konferenza permezz ta' telefonata tal-15 ta' Jannar 2016, il-Kumpanija X provdiet informazzjoni addizzjonali dwar in-negozju tal-kummerċ elettroniku fl-Ewropa. Permezz ta' email tal-25 ta' Jannar 2016 dwar il-minuti tal-konferenza permezz ta' telefonata, il-Kumpanija X provdiet informazzjoni addizzjonali.

(31) Fit-30 ta' Novembru 2016, Amazon ippreżentat informazzjoni addizzjonali.

(32) Permezz ta' email tal-1 ta' Diċembru 2015, Amazon talbet għal estensjoni sabiex twieġeb it-talba għal informazzjoni tal-Kummissjoni tal-20 ta' Novembru 2015.

(33) Fl-4 ta' Diċembru 2015, Amazon ressqet informazzjoni mitluba mill-Kummissjoni fl-email tagħha tal-20 ta' Novembru 2015 u talbet għal estensjoni tal-iskadenza għat-tweġibiet li kien jifdal.

(34) Permezz ta' ittri tal-10 u t-28 ta' Diċembru 2015, il-Lussemburgu ressaq l-osservazzjonijiet tiegħu wara l-laqgħa tat-28 ta' Ottubru 2015.

(35) Permezz ta' email tal-11 ta' Diċembru 2015, il-Kummissjoni fakkret lil Amazon dwar it-tweġibiet pendenti mit-talba għal informazzjoni tagħha tal-20 ta' Novembru 2015 u bagħtet talba oħra għal informazzjoni b'mistoqsijiet addizzjonali għal Amazon.

(36) Permezz ta' email tat-18 ta' Diċembru 2015, Amazon provdiet aktar tweġibiet għat-talba tal-Kummissjoni għal informazzjoni tal-20 ta' Novembru 2015.

(37) Permezz ta' email tat-18 ta' Diċembru 2015, il-Kummissjoni stiednet lil-Lussemburgu sabiex iressaq l-osservazzjonijiet u l-kummenti tiegħu dwar l-informazzjoni mressqa minn Amazon lill-Kummissjoni sa dak il-punt tal-investigazzjoni.

(38) Fit-12 u l-15 ta' Jannar 2016, Amazon ressqet tweġibiet parzjali għat-talba għal informazzjoni tal-Kummissjoni tal-11 ta' Diċembru 2015 u talbet għal estensjoni tal-iskadenza għall-informazzjoni pendenti.

(39) Fit-18 ta' Jannar 2016, Amazon ressqet aktar informazzjoni.

(40) Permezz ta' email tad-19 ta' Jannar 2016, il-Kummissjoni infurmat lil Amazon li ċerti tweġibiet għal mistoqsijiet f'talbiet preċedenti kien għadhom pendenti. Barra minn hekk, il-Kummissjoni talbet għal kjarifika u għal aktar informazzjoni.

(41) Fit-22 ta' Jannar 2016, Amazon wieġbet parzjalment għat-talba għal informazzjoni tal-Kummissjoni tad-19 ta' Diċembru 2015. Fit-28 ta' Jannar 2016, Amazon ressqet tweġiba parzjali għat-talba tal-Kummissjoni għal informazzjoni tal-11 ta' Diċembru 2015. Permezz ta' ittri tal-5, il-15, id-19 u l-24 ta' Frar 2016, Amazon ressqet tweġibiet parzjali għat-talba għal informazzjoni tal-Kummissjoni tad-19 ta' Jannar 2016.

(42) Fis-26 ta' Frar 2016, il-Kummissjoni bagħtet tfakkira lil Amazon li fiha talbitha twieġeb għall-mistoqsijiet pendenti rigward it-talbiet għal informazzjoni tal-20 ta' Novembru 2015, tal-11 u t-18 ta' Diċembru 2015 u tad-19 ta' Jannar 2016.

(43) Fl-4 u l-21 ta' Marzu 2016, Amazon ressqet tweġibiet parzjali għat-talba għal informazzjoni tal-Kummissjoni tal-11 ta' Diċembru 2015.

(44) Permezz ta' email tal-11 ta' Marzu 2016, Amazon ressqet tweġiba parzjali għat-talba għal informazzjoni tal-Kummissjoni tas-26 ta' Frar 2016.

(45) Permezz ta' email tat-22 ta' Marzu 2016, Amazon ressqet tweġiba parzjali għat-talbiet għal informazzjoni tal-Kummissjoni tad-19 ta' Jannar 2016 u tas-26 ta' Frar 2016.

(46) Permezz ta' email tat-8 ta' Marzu 2016, Amazon qablet li tirrinunzja l-pretensjonijiet ta' kunfidenzjalità li qabel kienet għamlet fir-rigward tal-Lussemburgu f'ittra tat-22 ta' Jannar 2016 għal ċerta informazzjoni mressqa u ħadet l-impenn li taqsam din l-informazzjoni mal-Lussemburgu.

(47) Fl-14 ta' Marzu 2016, Amazon ikkonfermat li kienet qasmet l-aktar sottomissjoni reċenti tagħha lill-Kummissjoni mal-Lussemburgu.

(48) Fl-1 ta' April 2016, il-Kummissjoni talbet lill-Kumpanija X sabiex taqbel li ċerta informazzjoni tas-suq provduta minnha tinqasam mal-Lussemburgu. Fil-5 ta' April 2016, il-Kumpanija X qablet ma' dan.

(49) Fit-8 ta' April 2016, il-Kummissjoni staqsiet lil Amazon dwar l-informazzjoni li Amazon kienet qasmet mal-Lussemburgu sa dak il-punt tal-investigazzjoni. Il-Kummissjoni infurmat ukoll lil Amazon li ċerta informazzjoni għat-talba għal informazzjoni tal-Kummissjoni tal-11 ta' Frar 2015 kien għadha pendenti. Barra minn hekk, il-Kummissjoni indirizzat talba għal kjarifika u informazzjoni addizzjonali lil Amazon.

(50) Permezz ta' email tal-11 ta' April 2016, Amazon ikkonfermat liema informazzjoni kienet qasmet mal-Lussemburgu.

(51) Permezz ta' ittra tat-18 ta' April 2016, il-Kummissjoni staqsiet lil-Lussemburgu dwar l-informazzjoni li Amazon kienet qasmet mal-Lussemburgu u stiednet lil-Lussemburgu jressaq il-kummenti tiegħu dwar dawk is-sottomissjonijiet. Il-Kummissjoni fakkret ukoll fl-email tagħha tat-18 ta' Diċembru 2015, li permezz tiegħu kienet stiednet lil-Lussemburgu sabiex jikkummenta dwar is-sottomissjonijiet ta' Amazon. Finalment, il-Kummissjoni qasmet l-informazzjoni tas-suq kif maqbul mal-Kumpanija X mal-Lussemburgu u talbet lil-Lussemburgu għall-kummenti tiegħu.

(52) Fit-22 ta' April 2016, Amazon ressqet tweġiba parzjali għat-talba għal informazzjoni tal-Kummissjoni tat-8 ta' April 2016 u talbet għal estensjoni tal-iskadenza għat-tweġibiet pendenti.

(53) Permezz ta' ittra tat-2 ta' Mejju 2016 (imressqa għal darba oħra fl-10 ta' Mejju 2016), il-Lussemburgu kkonferma l-wasla tal-informazzjoni mressqa minn Amazon sa dak il-punt tal-investigazzjoni u ressaq l-osservazzjonijiet tiegħu dwar is-sottomissjonijiet ta' Amazon. Fir-rigward tal-informazzjoni tas-suq tal-Kumpanija X, il-Lussemburgu informa lill-Kummissjoni li kien qasam dik l-informazzjoni ma' Amazon, peress li Amazon kienet tkun f'pożizzjoni aħjar li tikkummenta.

(54) Permezz ta' email tat-2 ta' Mejju 2016, Amazon ressqet tweġiba parzjali u rrikonoxxiet it-tweġibiet pendenti għall-mistoqsijiet imqajmin fit-talba għal informazzjoni tal-Kummissjoni tat-8 ta' April 2016, kif imsemmi fl-ittra tat-22 ta' April 2016.

(55) Permezz ta' email tas-17 ta' Mejju 2016, il-Kummissjoni ċċarat l-ambitu tal-informazzjoni li kienet talbet qabel mingħand Amazon u fakkret li ċerta informazzjoni għat-talbiet għal informazzjoni tagħha tal-11 ta' Diċembru 2015 u t-8 ta' April 2016 kienet għadha pendenti.

(56) Permezz ta' email tal-24 ta' Mejju 2016, Amazon ressqet it-tweġiba tagħha għall-email tal-Kummissjoni tas-17 ta' Mejju 2016.

(57) Fis-26 ta' Mejju 2016, saret laqgħa bejn il-Kummissjoni, il-Lussemburgu u Amazon. Waqt dik il-laqgħa u fl-abbozz tal-minuti tagħha, il-Kummissjoni qajmet aktar mistoqsijiet indirizzati lil Amazon. Permezz ta' ittra tal-20 ta' Ġunju 2016, Amazon wieġbet dawk il-mistoqsijiet.

(58) Permezz ta' ittra tal-21 ta' Ġunju 2016, Amazon ressqet il-kummenti tagħha għall-informazzjoni tas-suq tal-Kumpanija X. Amazon talbet ukoll għal aċċess għas-sottomissjoni kompluta tal-Kumpanija X u li l-identità tagħha tiġi żvelata.

(59) Fis-7 ta' Lulju 2016, il-Kummissjoni provdiet il-kummenti tagħha għall-minuti emendati tal-laqgħa tas-26 ta' Mejju 2016 lil Amazon. Barra minn hekk, il-Kummissjoni talbet aktar informazzjoni mingħand Amazon.

(60) Permezz ta' email tat-22 ta' Lulju 2016, Amazon ressqet tweġiba parzjali għat-talba għal informazzjoni tal-Kummissjoni tas-7 ta' Lulju 2016. Fit-tweġiba tagħha, Amazon infurmat lill-Kummissjoni dwar l-ordni protettiva li tkopri d-dokumenti użati fil-proċedimenti fil-Qorti tat-Taxxa tal-Istati Uniti. Għaldaqstant, Amazon issuġġeriet li tressaq dokumenti adattati, peress li dawn kienu disponibbli għal Amazon.

(61) Permezz ta' email tas-27 ta' Lulju 2016, il-Kummissjoni fakkret lil Amazon dwar l-informazzjoni pendenti wara t-talba tagħha għal informazzjoni tas-7 ta' Lulju 2016 u aċċettat li tirċievi b'mod temporanju dokumenti mill-proċedimenti tal-Qorti tat-Taxxa tal-Istati Uniti f'verżjoni adattata. Barra minn hekk, il-Kummissjoni talbet kjarifika u informazzjoni addizzjonali mingħand Amazon.

(62) Permezz ta' email tad-29 ta' Lulju 2016, Amazon ressqet tweġiba parzjali għat-talba għal informazzjoni tal-Kummissjoni tas-7 ta' Lulju 2016 u talbet għal estensjoni tal-iskadenza sabiex twieġeb għall-mistoqsijiet li kien jifdal. Permezz ta' ittra tat-12 ta' Awwissu 2016, Amazon ressqet tweġiba parzjali għat-talba għal informazzjoni tal-Kummissjoni tas-7 ta' Lulju 2016 u tas-27 ta' Lulju 2016.

(63) Permezz ta' email tad-19 ta' Awwissu 2016, il-Kummissjoni talba għal kjarifika u informazzjoni addizzjonali mingħand Amazon dwar it-tweġibiet ta' Amazon għat-talba għal informazzjoni tas-7 ta' Lulju 2016.

(64) Permezz ta' email tad-19 ta' Awwissu 2016, u għal darba oħra permezz ta' ittra tat-22 ta' Awwissu 2016, il-Kummissjoni bagħtet talba għal informazzjoni lil Amazon fejn talbet id-dokumenti adattati sħaħ tal-proċedimenti tal-Qorti tat-Taxxa tal-Istati Uniti.

(65) Fis-26 ta' Awwissu 2016, Amazon ressqet tweġiba parzjali għat-talba għal informazzjoni tal-Kummissjoni tas-7 ta' Lulju 2016 u talbet għal estensjoni tal-iskadenza sabiex tiffinalizza t-tweġiba tagħha.

(66) Permezz ta' email tat-30 ta' Awwissu 2016, Amazon infurmat lill-Kummissjoni dwar l-applikazzjoni li ressqet b'suċċess għal aċċess għad-dokumenti użati fil-proċediment tal-Qorti tat-Taxxa tal-Istati Uniti u ħabbret li kienu ser jintbagħtu d-dokumenti mhux adattati.

(67) Fid-9 ta' Settembru 2016, Amazon ressqet tweġiba parzjali għat-talba għal informazzjoni tal-Kummissjoni tad-19 ta' Awwissu 2016.

(68) Fit-30 ta' Settembru 2016, Amazon ressqet dokumenti mhux adattati hekk kif preżentati fil-proċedimenti tal-Qorti tat-Taxxa tal-Istati Uniti, kif mitlub mill-Kummissjoni fit-22 ta' Awwissu 2016.

(69) Permezz ta' e-mails tas-7 u d-19 ta' Diċembru 2016, il-Kummissjoni talbet lil Amazon għal aktar informazzjoni dwar il-proċedimenti tal-Qorti tat-Taxxa tal-Istati Uniti. Fl-20 ta' Diċembru 2016, Amazon ressqet it-tweġiba tagħha.

(70) Fil-21 ta' Diċembru 2016, il-Kummissjoni bagħtet talba għal informazzjoni lil Amazon li għaliha Amazon ressqet tweġiba parzjali fl-20 ta' Jannar 2017. Permezz ta' email tat-2 ta' Frar 2017, il-Kummissjoni bagħtet lil Amazon kjarifiki addizzjonali rigward it-talba għal informazzjoni tagħha tal-21 ta' Diċembru 2017. Fis-6, it-8 u s-27 ta' Frar u s-6 ta' Marzu 2017, Amazon ressqet aktar informazzjoni u tweġibiet parzjali lill-Kummissjoni. Permezz ta' email tat-13 ta' Marzu 2017, il-Kummissjoni fakkret lil Amazon sabiex tressaq l-informazzjoni pendenti.

(71) Fl-14 ta' Marzu 2017, il-Kummissjoni bagħtet talba għal informazzjoni lil Amazon.

(72) Permezz ta' email tal-24 ta' Marzu 2017, Amazon ressqet l-opinjoni tal-Qorti tat-Taxxa tal-Istati Uniti tat-23 ta' Marzu 2017 lill-Kumissjoni.

(73) Permezz ta' email tas-27 ta' Marzu 2017, il-Kummissjoni talbet għal aktar informazzjoni mingħand Amazon dwar l-opinjoni tal-Qorti tat-Taxxa tal-Istati Uniti.

(74) Fit-28 ta' Marzu 2017, Amazon wieġbet lill-Kummissjoni u talbet għal aktar żmien sabiex twieġeb minħabba l-proċeduri ta' wara l-proċess li kienu għaddejjin fl-Istati Uniti.

(75) Permezz ta' email tal-4 ta' April 2017, Amazon ressqet tweġiba parzjali għat-talba għal informazzjoni tal-Kummissjoni tal-14 ta' Marzu 2017.

(76) Permezz ta' email tas-7 ta' April 2017, il-Kummissjoni infurmat lil-Lussemburgu u Amazon li kienet obbligata tiċħad it-talba ta' Amazon sabiex tagħtiha aċċess sħiħ għas-sottomissjonijiet tal-Kumpanija X.

(77) Fil-11 ta' April 2017, Amazon ressqet tweġiba parzjali oħra għat-talba għal informazzjoni tal-Kummissjoni tal-14 ta' Marzu 2017 u talbet għal estensjoni tal-iskadenza għal xi partijiet li kien jifdal mit-tweġiba tagħha.

(78) Permezz ta' email tat-12 ta' April 2017, Amazon ressqet tweġiba parzjali lill-Kummissjoni.

(79) Fis-17 ta' April 2017, Amazon ressqet aktar informazzjoni dwar il-proċedura ta' wara l-proċess fl-Istati Uniti.

(80) Fit-18 ta' Mejju 2017, Amazon bagħtet tweġiba parzjali oħra u għalhekk iffinalizzat it-tweġiba tagħha għat-talba għal informazzjoni tal-Kummissjoni tal-14 ta' Marzu 2017.

(81) Permezz ta' email tad-19 ta' Mejju 2017, il-Kummissjoni bagħtet talba għal informazzjoni lil Amazon.

(82) Fid-29 ta' Mejju 2017, Amazon ressqet aktar informazzjoni lill-Kummissjoni.

(83) Permezz ta' email tas-7 ta' Ġunju 2017, Amazon ressqet it-tweġiba tagħha għat-talba għal informazzjoni tal-Kummissjoni tad-19 ta' Mejju 2017.

(84) Permezz ta' email tal-14 ta' Ġunju 2017, il-Kummissjoni talbet lil Amazon sabiex tikkonferma li l-informazzjoni kollha mressqa minn Amazon lill-Kummissjoni fl-2016 u l-2017 kienet inqasmet ukoll mal-Lussemburgu, u stiednet lil-Lussemburgu sabiex iressaq l-osservazzjonijiet tiegħu dwar l-informazzjoni mressqa lill-Kummissjoni minn Amazon f'dak il-punt tal-investigazzjoni. Fid-19 ta' Ġunju 2017, Amazon ikkonfermat li kienet qasmet l-informazzjoni kollha li ressqet lill-Kummissjoni fl-2016 u l-2017 mal-Lussemburgu. Permezz ta' email tal-21 ta' Ġunju 2017, il-Lussemburgu kkonferma li kien irċieva d-dokumenti kollha li tressqu lill-Kummissjoni minn Amazon fl-2016 u l-2017 u li l-Lussemburgu ma kellux aktar kummenti b'rabta mas-sottomissjonijiet ta' Amazon lill-Kummissjoni fl-2016 u l-2017 ħlief għas-sottomissjonijiet ta' Amazon tat-30 ta' Settembru 2016 u l-20 ta' Jannar 2017.

(85) Fit-22 ta' Ġunju 2017, saret laqgħa bejn il-Kummissjoni, il-Lussemburgu u Amazon.

(86) Fis-6 ta' Lulju 2017, il-Lussemburgu ressaq il-kummenti tiegħu għas-sottomissjonijiet ta' Amazon fit-30 ta' Settembru 2016 u fl-20 ta' Jannar 2017.

(87) Fis-6 ta' Lulju 2017, il-Kummissjoni bagħtet talba għal informazzjoni lil Amazon li għaliha Amazon wieġbet fl-10 u fis-27 ta' Lulju, u fl-4 u fis-7 ta' Awwissu 2017.

(88) Permezz ta' email tad-9 ta' Awwissu 2017, il-Kummissjoni bagħtet talba għal informazzjoni addizzjonali lil Amazon. Fis-7 ta' Settembru 2017, Amazon ressqet it-tweġiba tagħha.

(89) Fit-12 ta' Settembru 2017, il-Lussemburgu kkonferma permezz ta' email li ma kellux aktar kummenti għas-sottomissjonijiet ta' Amazon tal-10 u s-27 ta' Lulju, l-4 u s-7 ta' Awwissu u s-7 ta' Settembru 2017.

2. SFOND FATTWALI U ĠURIDIKU

2.1. DESKRIZZJONI TAL-BENEFIĊJARJU TAD-DEĊIŻJONI TAT-TAXXA KKONTESTATA

2.1.1. IL-GRUPP AMAZON

(90) Il-grupp Amazon jikkonsisti minn Amazon.com, Inc. u l-kumpaniji kollha li huma kkontrollati b'mod dirett jew indirett minn Amazon.com, Inc. (li flimkien huma magħrufin bħala “Amazon” jew il-“grupp Amazon”). Il-kwartieri ta' Amazon jinsabu f'Seattle, Washington, fl-Istati Uniti tal-Amerka.

(91) Amazon topera negozji ta' imnut u ta' servizzi.

(92) In-negozju tal-imnut ta' Amazon jikkonsisti mill-bejgħ ta' firxa ta' merkanzija lill-konsumaturi permezz tas-siti web tagħha, bħal kotba, DVDs, vidjows, prodotti elettroniċi tal-konsumatur, kompjuters, tagħmir tal-kċina u affarijiet tad-dar, għodda, ħardwer, mowbajls, eċċ, u kontenut bħal mużika diġitali, kotba elettroniċi, logħob, eċċ., li Amazon tixtri sabiex tbigħ mill-ġdid mingħand il-fornituri (12). Amazon tindirizza l-ordnijiet tal-konsumaturi b'diversi modi, inkluż permezz taċ-ċentri ta' eżekuzzjoni u n-netwerks tagħha stess fl-Amerika ta' Fuq u dawk Internazzjonali u permezz ta' arranġamenti ta' eżekuzzjoni konġunti u esternalizzati f'ċerti pajjiżi u permezz tat-twassil diġitali (13).

(93) In-negozju ta' servizzi ta' Amazon jinkludi l-attivitajiet tagħha fi programmi ta' partijiet terzi (il-“Programmi ta' Bejjiegħa li huma Partijiet Terzi”), bħal Marketplace u Merchants@Amazon, li permezz tagħhom Amazon tippermetti li negozji oħrajn (iżgħar) u individwi (Marketplace) u bejjiegħa medji u kbar tal-imnut (Merchants@Amazon) joffru l-prodotti tagħhom għall-bejgħ fuq is-siti web ta' Amazon. Il-prodotti tal-merkanti li jkunu partijiet terzi jiġu integrati fis-siti web ta' Amazon. Ta' dan, in-negozji u l-individwi parteċipanti jħallsu tariffi lil Amazon (14). Dawk in-negozji u l-bejjiegħa li jkunu partijiet terzi jistgħu jagħżlu wkoll li jibagħtu l-inventarju tagħhom lil Amazon, li Amazon taħżnu fl-istabbilimenti ta' eżekuzzjoni tagħha (15), tinkludih fis-siti web kollha tagħha, u tiġbor, tippakkja u twassal fl-indirizzi tal-klijenti (in-negozju “Fulfilment by Amazon”) (16).

(94) Amazon tiġġenera wkoll dħul permezz ta' servizzi ta' kummerċjalizzazzjoni u promozzjonali oħrajn, bħar-riklamar onlajn u ftehimiet dwar karti ta' kreditu b'marka konġunta. Qabel Amazon kienet tipprovdi s-servizzi ta' kummerċ elettroniku tagħha, karatteristiċi u teknoloġiji sabiex topera s-siti web ta' negozji oħrajn li jbigħu l-prodotti tagħha taħt it-trademark Amazon u l-URL taħt il-programm tagħha “Merchant.com”. Bħala parti mill-programm tagħha “Syndicated Stores”, qabel Amazon kienet toffri s-servizzi ta' kummerċ elettroniku tagħha, karatteristiċi u teknoloġiji sabiex topera s-siti web ta' negozji oħrajn li jbigħu l-prodotti tagħha taħt isem kummerċjali ieħor u URL oħra (17). Minn dakinhar, dawn iż-żewġ programmi twaqqfu gradwalment (18).

(95) Fl-aħħar nett Amazon timmanifattura u tbigħ prodotti ta' ħardwer, bħat-tagħmir Amazon Kindle, Amazon Fire u Amazon Echo.

(96) Amazon topera tlettax-il sit web globali, li jinkludu www.amazon.com u sitt siti web Ewropej: www.amazon.de, www.amazon.co.uk, www.amazon.fr, www.amazon.it u www.amazon.es (“is-siti web tal-UE”) u www.amazon.nl (19). L-operat ta' Amazon huwa organizzat fi tliet segmenti: l-Amerka ta' Fuq, Internazzjonali u Servizzi tal-Web ta' Amazon (Amazon Web Services, “AMS”) (20).

(97) Il-bejgħ tas-segment tal-Amerka ta' Fuq jikkonsisti primarjament minn imnut ta' prodotti tal-konsumatur (inklużi minn bejjiegħa li jkunu partijiet terzi) u sottoskrizzjonijiet minn fuq siti web iffukati fuq l-Amerka ta' Fuq bħal www.amazon.com, www.amazon.ca u www.amazon.mx. Dan is-segment jinkludi wkoll bejgħ tal-esportazzjoni minn dawk is-siti web.

(98) Il-bejgħ tas-segment Internazzjonali jikkonsisti primarjament minn imnut ta' prodotti tal-konsumatur (inklużi minn bejjiegħa li jkunu partijiet terzi) u sottoskrizzjonijiet permezz ta' siti web internazzjonali bħal www.amazon.com.au, www.amazon.com.br, www.amazon.cn, www.amazon.in, www.amazon.co.jp, is-siti web tal-UE u www.amazon.nl. Dak is-segment jinkludi wkoll il-bejgħ tal-esportazzjoni minn dawn is-siti web internazzjonali (inkluż bejgħ tal-esportazzjoni minn dawn is-siti lil konsumaturi fl-Istati Uniti, il-Messiku u l-Kanada), iżda jeskludi bejgħ tal-esportazzjoni mis-siti web ta' Amazon tal-Amerka ta' Fuq.

(99) Is-segment AWS jikkonsisti minn bejgħ globali ta' servizzi ta' kompjuters, ħażna, bażijiet ta' dejta u offerti ta' servizzi oħrajn għal negozji ġodda, intrapriżi, aġenziji governattivi u istituzzjonijiet akkademiċi. Permezz tal-AWS, Amazon tipprovdi aċċess għal infrastruttura teknoloġika għal tipi differenti ta' negozji.

(100) Fl-2016, Amazon iġġenerat bejgħ nett madwar id-dinja ta' madwar USD 136 biljun u introjtu nett ta' USD 2,37 biljun. Globalment, 91 % tad-dħul ta' Amazon jiġi min-negozju tal-imnut tagħha. Is-segment tal-Amerika ta' Fuq jikkorrispondi għal 59 % tal-bejgħ nett, 32 % mis-segment Internazzjonali u 9 % mis-segment AWS. Fl-2016, Amazon kellha 314 400 impjegat fuq bażi full-time u part-time (21).

2.1.2. L-OPERAT TA' AMAZON FL-EWROPA

(101) Qabel Mejju 2006, Amazon kienet topera s-siti web Ewropej tagħha permezz ta' sussidjarja fl-Istati Uniti ta' Amazon.com, Inc.: Amazon.com International Sales, Inc. (“AIS”). AIS kienet taqdi l-funzjoni ta' kumpanija prinċipali għan-negozju tal-imnut fuq is-siti web Ewropej ta' Amazon (f'dak iż-żmien: www.amazon.de, www.amazon.co.uk, u www.amazon.fr), filwaqt li kumpanija oħra tal-grupp fl-Istati Uniti, Amazon International Marketplace, Inc. (“AIM”), kienet taqdi l-funzjoni ta' kumpanija prinċipali għan-negozju ta' servizzi fuq dawk is-siti web. Min-naħa tagħha, AIM kienet l-unika azzjonist f'ASE, inkorporata fl-2003, li kienet taġixxi bħala l-aġent ta' kummissjoni tas-servizzi għan-negozju ta' servizzi fuq is-siti web Ewropej. Finalment, entitajiet ta' Amazon inkorporati fir-Renju Unit, il-Ġermanja u Franza (“Affiljati Lokali fl-UE”) (22) wettqu ċerti servizzi fir-rigward tas-siti web Ewropej, pereżempju servizzi ta' riferiment tal-konsumaturi (23).

(102) Mill-1 ta' Mejju 2006, ir-ristrutturar tal-operat ta' Amazon fl-Ewropa kif deskritt fit-talba għal deċiżjoni (ir-“ristrutturar tal-2006”) daħal fis-seħħ. Waqt is-snin finanzjarji li jkopru mill-1 ta' Mejju 2006 sat-30 ta' Ġunju 2014 (il-“perjodu rilevanti”), kienet fis-seħħ l-istruttura ppreżentata fil-Figura 1. F'Lulju 2014, Amazon irristrutturat l-operat tagħha fl-Ewropa (ir-“ristrutturar tal-2014”). Ir-ristrutturar tal-2014 u l-operat ta' Amazon fl-Ewropa, kif twettaq wara r-ristrutturar tal-2014, ma jaqgħux fi ħdan il-kamp ta' applikazzjoni ta' din id-Deċiżjoni. Figura 1 Struttura tal-Entitajiet Ewropej ta' Amazon bejn l-2006 u l-2014 Kondiviżjoni tal-ispejjeż għar Riċerka u l-Iżvilupp Royalty Royalty Ħlas għas-servizz Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS Affiljati lokali tal-UE LUX US Amazon US

2.1.2.1. LuxSCS

(103) LuxSCS hija sħubija limitata rreġistrata fil-Lussemburgu (Société en Commandite Simple). Filwaqt li l-istruttura ta' sjieda nbidlet waqt il-perjodu rilevanti, is-sħab ta' LuxSCS dejjem kienu kumpaniji residenti fl-Istati Uniti (24) Mal-inkorporazzjoni tal-2004, is-sħab ta' LuxSCS kienu Amazon Europe Holding, Inc. (sieħeb ġenerali); Amazon.com International Sales, Inc. u Amazon.com International Marketplace, Inc. F'Mejju 2006, ACI Holdings, Inc. u Amazon.com, Inc. issostitwew lil Amazon.com International Marketplace, Inc. bħala sħab ta' LuxSCS. Amazon Europe Holding, Inc. (sieħeb ġenerali), Amazon.com International Sales, Inc. u Amazon.com, Inc. ilhom sħab ma' LuxSCS sa minn Settembru 2009 (25).

(104) Tul il-perjodu rilevanti, LuxSCS kienet mistennija li tiffunzjoni biss bħala kumpanija azzjonarja ta' assi intanġibbli għall-operat ta' Amazon fl-Ewropa, li għalih LuxOpCo kienet responsabbli bħala l-operatur prinċipali (26). Kif ġie deskritt minn Amazon f'ittra tal-20 ta' April 2006 lill-amministrazzjoni tat-taxxa tal-Lussemburgu, l-attivitajiet ta' LuxSCS kienu limitati għal “sempliċement attività azzjonarja” tal-Assi Intanġibbli u l-ishma f'LuxOpCo. In-“numru limitat ta' ftehimiet ġuridiċi” konklużi minn LuxSCS kienu dawk “neċessarji għall-operat tal-istruttura tal-Lussemburgu”. LuxSCS tirċievi biss introjtu passiv (royalties u mgħax) mis-sussidjarji tagħha (27). LuxSCS provdiet ukoll self fi ħdan il-kumpanija lil LuxOpCo u lil kumpaniji oħrajn tal-grupp (28). LuxSCS ma kellhiex preżenza fiżika jew impjegati waqt il-perjodu rilevanti.

(105) Fl-2005, LuxSCS daħlet fi Ftehimiet dwar il-Liċenzja u ta' Ċessjoni għal Proprjetà Intellettwali li Kienet Teżisti Minn Qabel (il-“Ftehim ta' Xiri bil-Forza”) ma' Amazon Technologies, Inc. (“ATI”) (29) u s-CSA kif konkluż ma' żewġ entitajiet tal-grupp Amazon ibbażati fl-Istati Uniti. A9.com, Inc. (“A9”) u ATI (30). LuxSCS daħlet ukoll fi Ftehim ta' Ċessjoni u Liċenzja tal-Proprjetà Intellettwali ma' Amazon.co.uk Ltd., Amazon.fr SARL, u Amazon.de GmbH, li skontu LuxSCS irċeviet it-trademarks u d-drittijiet tal-PI għas-siti web Ewropej li s-sidien tagħhom kienu dawk l-Affiljati Lokali fl-UE sat-30 ta' April 2006 (31).

(106) Permezz ta' Ftehim ta' Xiri bil-Forza u s-SCA, LuxSCS kisbet id-dritt li tisfrutta u toħroġ sottoliċenzja għal ċerta proprjetà intellettwali ta' Amazon u xogħlijiet derivattivi minnha (l-“Assi Intanġibbli”) (32) biex dawn ikunu miżmumin u jkomplu jiġu żviluppati minn A9, ATI u LuxSCS stess (33). LuxSCS kisbet dawk id-drittijiet sabiex tisfrutta l-Assi Intanġibbli għall-finijiet tal-operat tas-siti web Ewropej u kwanukwe skop ieħor fi ħdan it-territorju Ewropew (34). Biex tagħmel dan, LuxSCS kellha tħallas Pagamenti ta' Xiri bil-Forza (speċifikati fit-Tabella 11) u s-sehem annwali tagħha tal-kostijiet marbutin mal-programm ta' żvilupp tas-CSA (speċifikat fit-Tabella 12) (35). Skont is-SCA, LuxSCS kellha tagħmel l-akbar sforz possibbli sabiex tipprevjeni ksur tal-Assi Intanġibbli liċenzjati lilha minn A9 u ATI (36). Barra minn hekk, kif speċifikat fis-CSA emendat u miktub mill-ġdid tal-2009, LuxSCS kellha twettaq il-funzjonijiet u tieħu r-riskji stipulati f'Esibit B mas-CSA (37).

(107) Skont is-CSA, l-Assi Intanġibbli kienu jikkonsistu minn (i) “kwalunkwe u kull dritt tal-proprjetà intellettwali fid-dinja kollha”, bi sjieda jew inkella miżmum minn ATI u LuxCSC, kif ukoll ċerti drittijiet tal-proprjetà intellettwali miżmumin minn A9 (38), (ii) it-tali PI kollha lliċenzjata, trasferita jew assenjata lil dawk il-partijiet, u (iii) xogħlijiet derivattivi minnhom kif assenjati lil kwalunkwe waħda mill-partijiet skont is-CSA. L-Assi Intanġibbli essenzjalment jinkludu tliet kategoriji ta' proprjetà intellettwali, li minn hawn 'il quddiem issir referenza għalihom bħala (i) “Teknoloġija” (39), (ii) “Deta tal-Konsumaturi” (40), u (iii) “Trademarks” (41). L-Assi Intanġibbli ma jinkludux l-ismijiet tad-dominji tal-Internet (42).

2.1.2.2. LuxOpCo u s-sussidjarji tagħha

(108) Waqt il-perjodu rilevanti, LuxOpCo kienet sussidjarja ta' LuxSCS li kellha sjieda sħiħa tagħha (43). Bħala parti mir-ristrutturar tal-2006, kien mistenni li tieħu r-rwoli ta' ASI u AIM (44). Kien mistenni wkoll li tkompli tiżviluppa u ttejjeb il-mudell tan-negozju bbażat fuq is-softwer li n-negozju tal-imnut u tas-servizzi ta' Amazon fl-Ewropa huwa bbażat fuqu (45). Kif mistenni, tul dan il-perjodu LuxOpCo ffunzjonat bħala l-kwartieri tal-grupp Amazon fl-Ewropa u l-operatur prinċipali tan-negozju tal-imnut u s-servizzi onlajn ta' Amazon fl-Ewropa kif imwettaq permezz tas-siti web tal-UE (46). LuxOpCo kienet iġġestixxi wkoll it-teħid tad-deċiżjonijiet strateġiċi relatati man-negozji tal-imnut u s-servizzi mwettqin permezz tas-siti web tal-UE, flimkien mal-ġestjoni ta' komponenti fiżiċi prinċipali tan-negozju ta' imnut (47). Kienet mistennija li tistabbilixxi l-istrateġiji u l-linji gwida dwar liema prodotti jiġu esibiti u mibjugħin fuq is-siti web tal-UE, l-istrateġiji ta' prezzar u merkanzija għall-prodotti mibjugħin jew is-servizzi offruti, u ċerti promozzjonijiet fuq is-siti web u programmi ta' riklamar offruti fuq is-siti web tal-UE. Kellha tkun responsabbli wkoll għal deċiżjonijiet strateġiċi marbutin mal-għażla ta' merkanti li jkunu partijiet terzi u kategoriji ta' prodotti, u għall-kummerċjalizzazzjoni bil-partijiet terzi fil-mira. Finalment, kellha ġġestixxi l-aspetti kollha tan-negozju ta' eżekuzzjoni tal-ordnijiet (48).

(109) Waqt il-perjodu rilevanti, LuxOpCo rreġistrat dħul fil-kontijiet tagħha kemm mill-bejgħ ta' prodotti kif ukoll mis-servizzi ta' eżekuzzjoni tal-ordnijiet. Hija kienet tixtri prodotti sabiex jinbiegħu mill-ġdid mingħand bejjiegħa li kienu jinsabu f'ġurisdizzjonijiet differenti u li kienu jiġu konsenjati bil-baħar lill-konsumaturi aħħarija li kienu għamlu l-akkwisti minn fuq is-siti web tal-UE. LuxOpCo kienet il-bejjiegħa uffiċjali (49) ta' inventarju ta' Amazon fuq is-siti web tal-UE, kellha t-titlu għall-inventarju u ħadet ir-riskju ta' kwalunkwe telf f'dak ir-rigward (50). LuxOpCo kienet responsabbli wkoll għall-prodotti konsenjati bil-baħar minn negozji u individwi li kienu partijiet terzi direttament lejn l-istabbilimenti ta' eżekuzzjoni (51).

(110) LuxOpCo kienet twettaq ukoll funzjonijiet ta' ġestjoni tat-teżor (52) u kellha (direttament jew indirettament) l-ishma f'ASE, AMEU u l-Affiljati Lokali fl-UE li kienu jwettqu diversi servizzi fi ħdan il-grupp b'appoġġ għan-negozju ta' LuxOpCo.

(111) Tul il-perjodu rilevanti, ASE u AMEU, it-tnejn li huma kumpaniji residenti fil-Lussemburgu, iffurmaw unità fiskali ma' LuxOpCo għall-finijiet tat-taxxa tal-Lussemburgu li fiha LuxOpCo operat bħala l-kumpanija prinċipali tal-unità (53). Skont il-liġi tat-taxxa tal-Lussemburgu, dawk il-kumpaniji domestiċi, għaldaqstant, ma ġewx trattati bħala entitajiet separati, iżda ħallsu t-taxxi tagħhom fuq bażi kkonsolidata, jiġifieri bħallikieku kienu kontribwent tat-taxxa wieħed (54).

(112) Wara r-ristrutturar tal-2006, ASE kienet mistennija tkompli taġixxi bħala fornitur tas-servizzi lil LuxOpCo (55). Tul il-perjodu rilevanti, hija operat in-negozju ta' Amazon fl-UE ta' bejgħ minn partijiet terzi, “Marketplace”. Marketplace toffri lin-negozji u l-bejjiegħa żgħar il-possibbiltà li jagħmlu l-prodotti tagħhom disponibbli permezz ta' siti web fl-UE. Kienet tippermettilhom ukoll li jibagħtu l-inventarju tagħhom lil Amazon, li kien jinħażen fl-istabbilimenti ta' eżekuzzjoni ta' Amazon u li Amazon kienet tiġbor, tippakkja u tikkonsenja f'kull post fl-Ewropa. Tul il-perjodu rilevanti, AMEU operat in-negozju diġitali ta' Amazon fl-UE (li fih, pereżempju, jinbiegħu MP3s u kotba elettroniċi).

(113) Fl-2013 u l-2014, il-fatturat nett ikkonsolidat ta' LuxOpCo kien jammonta għal EUR 13 612 449 784 u EUR 15 463 362 589, rispettivament. Matul is-sena finanzjarja 2013, LuxOpCo impjegat medja ta' 523 impjegat fuq bażi full-time (“FTEs”), ASE impjegat 63 FTEs u AMEU impjegat 5 FTEs. L-impjegati ta' LuxOpCo, ASE u AMEU kienu jinkludu rwoli ta' ġestjoni strateġiks ta' ġestjoni u koordinazzjoni tal-operat kollu ta' Amazon fl-Ewropa (56).

(114) Wara r-ristrutturar tal-2006, l-Affiljati Lokali fl-UE kienu mistennijin li jkomplu jipprovdu l-istess servizzi lil LuxOpCo fir-rigward tas-siti web tal-UE, bl-istess mod li qabel kienu jipprovdu dawn is-servizzi lil AIS u AIM (57). Konsegwentement, tul il-perjodu rilevanti l-Affiljati Lokali fl-UE pprovdew servizzi ta' riferiment tal-konsumaturi fir-rigward tas-siti web tal-UE billi wettqu servizzi tal-konsumaturi u ta' merkanzija, servizzi ta' appoġġ (bħall-kummerċjalizzazzjoni ta' lokalizzazzjoni ta' appoġġ u appoġġ ta' adattament, riċerka u żvilupp (“appoġġ ta' R&Ż”), kif ukoll servizzi ta' eżekuzzjoni (58). L-Affiljati Lokali fl-UE żviluppaw kontenut lokali għall-użu fuq is-siti web tal-UE u appoġġjaw il-ġestjoni tal-merkanzija għall-ħwienet ta' imnut onlajn, kif mitlub minn LuxOpCo. L-appoġġ tas-servizzi tal-konsumatur kien jinkludi servizz ta' appoġġ lill-konsumaturi qabel u wara l-bejgħ permezz tal-email, tat-telefown, ta' chat jew mezzi oħrajn ta' komunikazzjoni, kif mitlub minn LuxOpCo, sabiex jiġu ssodisfati l-bżonnijiet tal-konsumaturi. Is-servizzi ta' appoġġ kienu jinkludu appoġġ ġenerali u amministrattiv. Finalment, l-Affiljati Lokali fl-UE appoġġjaw ukoll is-solleċitazzjoni tal-operaturi ta' siti web lokali oħrajn sabiex jippromwovu s-siti w tal-UE lill-konsumaturi tagħhom (l-hekk imsejjaħ “Programm tal-Assoċjati”).

(115) Is-servizzi provduti mill-Affiljati Lokali fl-UE lil LuxOpCo kienu mogħtijin skont il-“Ftehimiet dwar is-Servizzi” konklużi bejn kull waħda mill-affiljati u LuxOpCo fl-1 ta' Mejju 2006 (59). L-Affiljati Lokali fl-UE aġixxew f'isimhom stess meta kienu jipprovdu dawn is-servizzi għal LuxOpCo, iżda ma kinux jieħdu riskji għall-bejgħ jew għall-inventarji (60). Skont il-Ftehimiet dwar is-Servizzi, l-Affiljati Lokali fl-UE kienu jitħallsu minn LuxOpCo fuq bażi ta' cost b'addenda (61), li kienet tirrifletti r-rwol relattiv tal-Affiljati Lokali fl-UE għal LuxOpCo (62). Fil-prattika, il-kostijiet imġarrbin mill-Affiljati Lokali fl-UE fl-għoti ta' servizzi f'isem LuxOpCo kienu jiġu fatturati lil LuxOpCo b'valwazzjoni pożittiva addizzjonali li kienet tvarja bejn 3 % u 8 %. Fl-2013, l-Affiljati Lokali fl-UE rreġistraw il-fatturat li ġej: Amazon.co.uk Ltd: GBP [400-500] miljun; Amazon Logistik GmbH: EUR [100-200] miljun; Amazon.de GmbH: EUR [90-100] miljun; Amazon.fr Logistique SAS: EUR [100-200] miljun; u Amazon.fr SARL: EUR [50-60] miljun.

2.1.2.3. Il-Ftehim dwar il-Liċenzja

(116) B'effett mit-30 ta' April 2006, LuxOpCo daħlet fi Ftehim dwar il-Liċenzja ma' LuxSCS. Skont dan il-ftehim, LuxOpCo irrevokabbilment kisbet id-dritt esklużiv li tiżviluppa, ittejjeb u tisfrutta l-Assi Intanġibbli għall-finijiet tal-operat tas-siti web tal-UE u kwalunkwe għan ieħor fi ħdan il-Pajjiż Ewropew (63) u t-territorju ġeografiku tiegħu (64) għal pagament ta' royalties (it-“Tariffa tal-Liċenzja”) (65). Kull proprjetà intellettwali maħluqa minn jew żviluppata aktar minn LuxOpCo abbażi ta' jew b'riżultat ta' aċess għall-Assi Intanġibbli (66) hija assenjata lil LuxSCS (67). LuxOpCo kienet meħtieġa taġixxi fuq inizjattiva u b'teħid ta' riskju tagħha stess sabiex tipproteġi u żżomm l-Assi Intanġibbli (68). Il-Ftehim dwar il-Liċenzja stipula wkoll li s-servizzi korporattivi jiġu provduti minn LuxOpCo għall-benefiċċju ta' LuxSCS mingħajr l-ebda ħlas separat lil LuxOpCo (69). LuxOpCo qablet ukoll li tieħu r-riskji kollha assoċjati mal-attivitajiet kollha li kellhom jitwettqu minnha skont il-Ftehim dwar il-Liċenzja (70). Jekk LuxOpCo kienet takkwista kwalunkwe proprjetà intellettwali għall-istess finijiet bħall-Assi Intanġibbli mingħand partijiet terzi, LuxOpCo kienet obbligata tilliċenzja din il-proprjetà intellettwali lil LuxSCS fuq bażi ħielsa minn royalties (71).

(117) LuxOpCo, ASE, AMEU, u l-Affiljati Lokali fl-UE użaw l-Assi Intanġibbli sabiex iwettqu l-attivitajiet tan-negozju tagħhom (72).

(118) Skont il-Ftehim dwar il-Liċenzja, LuxOpCo kellha d-dritt li toħroġ sottoliċenzja għall-Assi Intanġibbli lill-kumpaniji affiljati (73). Fit-30 ta' April 2006, LuxOpCo kkonkludiet “Ftehim dwar Liċenzja għall-Proprjetà Intellettwali” kemm ma' ASE kif ukoll ma' AMEU, li skontu ASE u AMEU ngħataw b'mod irrevokabbli liċenzji mhux esklużivi għall-Assi Intanġibbli. Fil-biċċa l-kbira, dawk iż-żewġ arranġamenti rriflettew il-Ftehim dwar il-Liċenzja bejn LuxOpCo u LuxSCS. Skont dawk il-ftehimiet, royalty pagabbli minn ASE u AMEU lil LuxOpCo ġie stabbilit bl-istess mod eżatt bħar-royalty pagabbli minn LuxOpCo lil LuxSCS skont il-Ftehim dwar il-Liċenzja.

(119) Skont il-Ftehimiet dwar is-Servizzi, l-Affiljati Lokali fl-UE kienu intitolati li jużaw l-Assi Intanġibbli kif ukoll proprjetà intanġibbli oħra u trademarks li kienu ta' LuxOpCo jew li kienu miżmumin minnha sa fejn meħtieġ għall-forniment tas-servizzi tagħhom lil LuxOpCo. Kull avvjament minn dan l-użu akkumula għall-benefiċċju esklużiv ta' LuxOpCo (74). Id-drittijiet tal-proprjetà intellettwali u x-xogħlijiet derivattivi minnhom kollha kif żviluppati jew akkwistati mill-Affiljati Lokali fl-UE waqt il-forniment ta' dawk is-servizzi baqgħu l-proprjetà ta' LuxOpCo (75).

(120) Il-Ftehim dwar il-Liċenzja kien fis-seħħ għal tul il-ħajja tal-Assi Intanġibbli liċenzjati kollha (76), u seta' jiġi tterminat biss f'każ ta' bidla fil-kontroll jew gravami sostanzjali (77) jew f'każ li waħda mill-partijiet tonqos milli tagħmel tajjeb f'każ ta' nuqqas ta' prestazzjoni skont dak il-ftehim (78). Għaldaqstant, LuxSCS ma kellhiex il-possibbiltà li tittermina b'mod unilaterali l-Ftehim dwar il-Liċenzja. Il-Ftehim dwar il-Liċenzja kien emendat f'Jannar 2010, b'effett mill-1 ta' Jannar 2009 (79). Dik l-emenda kkonċernat id-definizzjoni ta' “Profitt Operatorju fl-UE” użata għall-finijiet tal-kalkolu tat-Tariffa tal-Liċenzja (80).

2.2. IL-MIŻURA KKONTESTATA

2.2.1. ID-DEĊIŻJONI TAT-TAXXA KKONTESTATA

(121) Id-deċiżjoni tat-taxxa kkontestata hija ittra b'sentenza waħda tas-6 ta' Novembru 2003 mill-amministrazzjoni tat-taxxa tal-Lussemburgu lil Amazon.com Inc. li tgħid dan li ġej: “Wara li ffamiljarizzajt ruħi mal-ittra tal-31 ta' Ottubru [sic], 2003 mibgħuta lili minn [Konsulent 1] bħall-ittra tagħkom tat-23 ta' Ottubru [sic], 2003 u li tittratta l-pożizzjoni tagħkom fir-rigward tat-trattament tat-taxxa tal-Lussemburgu fi ħdan il-qafas tal-attivitajiet futuri tagħkom, bi pjaċir ninfurmakom li nista' napprova l-kontenut taż-żewġ ittri.”

(122) Wara li l-implimentazzjoni tar-ristrutturar tal-operat ta' Amazon fl-Ewropa ttardjat, Amazon fittxet konferma mingħand l-amministrazzjoni tat-taxxa tal-Lussemburgu li d-deċiżjoni tat-taxxa kkontestata permezz ta' ittra tal-5 ta' Diċembru 2004 kien għadha valida, u din tal-aħħar ikkonfermat permezz ta' ittra tat-23 ta' Diċembru 2004 (81). Id-deċiżjoni tat-taxxa kkontestata, li inizjalment ġiet konkluża għal ħames snin, ittawlet fl-2010 u effettivament intużat sa Ġunju 2014 (82).

2.2.2. L-ITTRA TAL-31 TA' OTTUBRU 2003

(123) Fl-ittra tagħha tal-31 ta' Ottubru 2003 lill-amministrazzjoni tat-taxxa tal-Lussemburgu (l-“l-ittra ta' Amazon tal-31 ta' Ottubru 2003”), Amazon fittxet konferma tat-trattament tat-taxxa ta' LuxSCS, is-sħab tagħha bbażati fl-Istati Uniti u d-dividend mogħti lil LuxOpCo skont dik l-istruttura. L-ittra tispjega li LuxSCS, bħala Société en Commandite Simple, mhix meqjusa li għandha personalità tat-taxxa separata minn dik tas-sħab tagħha u, konsegwentement, la hi suġġetta għal taxxa korporattiva u lanqas għal taxxa fuq il-ġid nett fil-Lussemburgu.

(124) Minkejja t-trasparenza tat-taxxa ta' LuxSCS, LuxSCS jew is-sħab tagħha bbażati fl-Istati Uniti xorta setgħu jiġu ntaxxati fil-Lussemburgu jekk l-attivitajiet tagħhom kienu meqjusin li qed jitwettqu permezz ta' stabbiliment permanenti fil-Lussemburgu. L-ittra għalhekk tkompli tispjega li la LuxSCS u lanqas is-sħab tagħha ma setgħu jiġu kkunsidrati li għandhom preżenza tanġibbli fil-Lussemburgu (uffiċċji, impjegati, eċċ.) u għalhekk, fin-nuqqas ta' post fiss għan-negozju, LuxSCS ma kinitx titqies li għandha personalità separata mis-sħab tagħha jew li twettaq attività kummerċjali fil-Lussemburgu (83). Is-sħab tagħha lanqas setgħu jitqiesu li kellhom stabbiliment permanenti fil-Lussemburgu.

2.2.3. L-ITTRA TAT-23 TA' OTTUBRU 2003

(125) Fl-ittra tagħha tat-23 ta' Ottubru 2003 lill-amministrazzjoni tat-taxxa tal-Lussemburgu (l-“ittra ta' Amazon tat-23 ta' Ottubru 2003”), Amazon talbet għal deċiżjoni tat-taxxa li tikkonferma t-trattament ta' LuxOpCo għall-finijiet tat-taxxa korporattiva fil-Lussemburgu (84). L-ittra tispjega l-istruttura tan-negozju prevista ta' Amazon fl-Ewropa u tfittex konferma li l-arranġament tal-ipprezzar tat-trasferiment għall-Ftehim dwar il-Liċenzja deskritt fih jirriżulta fi “profitt xieraq u aċċettabbli” għal LuxOpCo “fir-rigward tal-politika tal-ipprezzar tat-trasferiment u l-Artikoli 56 u 164(3) tal-LITL”.

(126) Dik l-ittra tirreferi għal “analiżi ekonomika” mehmuża magħha, li tistabbilixxi l-“funzjonijiet u r-riskji li kien previst li LuxOpCo kellha tieħu, kif ukoll in-natura u l-firxa tal-Assi Intanġibbli li huma antiċipati li jkunu soġġetti għal-Liċenzja tal-Assi Intanġibbli” konkluża bejn LuxSCS u LuxOpCo. Abbażi ta' dik l-analiżi, ġie propost arranġament ta' prezzar tat-trasferiment li skontu ġie stabbilit il-livell ta' drittijiet annwali dovuti għall-użu ta' proprjetà (imsemmi fl-ittra bħala t-“Tariffa tal-Liċenzja”) li LuxOpCo tkun meħtieġa tħallas lil LuxSCS għall-użu tal-Assi Intanġibbli.

(127) Skont dak l-arranġament, ir-royalties annwali jkunu ekwivalenti għal persentaġġ tad-dħul kollu (ir-“Rata tar-Royalties”) li jasal għand LuxOpCo b'rabta mal-operat tagħha tas-siti web fl-UE. Kif stabbilit ukoll f'dik l-ittra, it-Tariffa tal-Liċenzja u r-Rata tar-Royalties kellhom jiġu kkalkolati bl-użu ta' dan il-metodu (85): “1. Ikkalkola u alloka lil LuxOpCo l-“Qligħ ta' LuxOpCo” li huwa ekwivalenti għall-aktar baxx minn (a) [4-6] % tal-Ispejjeż Operatorji totali ta' LuxOpCo għas-sena u (b) il-Qligħ mill-Operat fl-UE totali attribwibbli għas-Siti Web Ewropej għal sena bħal din; 2. It-Tariffa tal-Liċenzja għandha tkun ekwivalenti għall-Qligħ mill-Operat fl-UE bit-tnaqqis tal-Qligħ ta' LuxOpCO, sakemm it-Tariffa tal-Liċenzja ma tkunx anqas minn żero; 3. Ir-Rata tar-Royalties għas-sena għandha tkun ekwivalenti għat-Tariffa tal-Liċenzja diviża bid-Dħul totali fl-UE għas-sena; 4. Minkejja dak li ntqal qabel, l-ammont ta' Qligħ ta' LuxOpCo għal kwalunkwe sena ma għandux ikun anqas minn 0,45 % tad-Dħul fl-UE, u ma għandux ikun aktar minn 0,55 % tad-Dħul fl-UE; 5. (a) F'każ li l-Qligħ ta' LuxOpCo determinat skont il-pass (1) ikun anqas minn 0,45 % tad-Dħul fl-UE, il-Qligħ ta' LuxOpCo għandu jiġi aġġustat sabiex ikun ekwivalenti għall-aktar baxx minn (i) 0,45 % tad-Dħul jew il-Profitt mill-Operat fl-UE jew (ii) il-Profitt mill-Operat fl-UE; 6. (b) F'każ li l-Qligħ ta' LuxOpCo determinat skont pass (1) ikun aktar minn 0,55 % tad-Dħul fl-UE, il-Qligħ ta' LuxOpCo għandu jiġi aġġustat sabiex ikun ekwivalenti għall-aktar baxx minn (i) 0,55 % tad-Dħul fl-UE jew (ii) il-Profitt mill-Operat fl-UE.”

(128) Għall-finijiet tal-Kalkolu tar-Rata tar-Royalties, japplikaw id-definizzjonijiet li ġejjin (86): “COGS fl-UE” tfisser Kostijiet tal-Prodotti Mibjugħin (Costs of Goods Sold), ikkalkolati bl-użu tal-GAAP tal-Istati Uniti (Generally Accepted Accounting Principles - Prinċipji tal-Kontabbiltà Ġeneralment Aċċettati), attribwibbli għall-operat ta' LuxOpCo tas-Siti Web Ewropej. “Spiża Operatorja fl-UE” tfisser il-kostijiet totali ta' LuxOpCo, inklużi l-ispejjeż fi ħdan il-kumpanija, iżda li jeskludu: COGS fl-UE, it-Tariffa tal-Liċenzja, iż-żidiet u t-telf tal-munita u l-ispiża tal-imgħax, ikkalkolati skont il-GAAP tal-Istati Uniti. “Dħul fl-UE” tfisser id-dħul mill-bejgħ nett totali magħmul minn LuxOpCo permezz tas-Siti Web fl-UE, li għandu jkun ekwivalenti għas-somma ta' (a) il-prezzijiet tal-bejgħ totali tal-prodotti mibjugħin minn LuxOpCo, iddikjarati fuq l-irċevuti li jinħarġu lill-konsumaturi, inkluż id-dħul attribwibbli għat-tgeżwir tar-rigali u l-konsenja bil-baħar u l-handling, bit-tnaqqis tat-taxxi fuq il-valur miżjud, qligħ u konċessjonijiet oħrajn, u (b) id-dħul mis-servizzi totali magħmul minn LuxOpCo b'rabta mal-bejgħ ta' prodotti jew servizzi minn partijiet mhux relatati permezz tas-Siti Web fl-UE, bit-tnaqqis tat-taxxi fuq il-valur miżjud. “Profitt Operatorju fl-UE” tfisser Dħul fl-UE bit-tnaqqis ta': COGS fl-UE u Spejjeż Operatorji fl-UE.”

2.2.4. IR-RAPPORT DWAR L-IPPREZZAR TAT-TRASFERIMENT

(129) Bi tweġiba għad-Deċiżjoni tal-Ftuħ, il-Lussemburgu ressaq Rapport dwar it-TP (87). Il-Lussemburgu qal li r-Rapport dwar it-TP huwa l-“analiżi ekonomika” li għaliha ssir referenza fl-ittra ta' Amazon tat-23 ta' Ottubru 2003. Ir-Rapport dwar it-TP tħejja permezz ta' referenza għal-Linji Gwida dwar l-Ipprezzar tat-Trasferiment għall-Intrapriżi Multinazzjonali u l-Amministrazzjonijiet tat-Taxxa mħejjijin mill-Organizzazzjoni għall-Kooperazzjoni u l-Iżvilupp Ekonomiċi (“Linji gwida dwar it-TP tal-OECD”) (88).

2.2.4.1. Analiżi funzjonali

(130) It-Taqsima 3 tar-Rapport dwar it-TP tipprovdi analiżi funzjonali ta' LuxSCS u LuxOpCo.

(131) Skont dik l-analiżi funzjonali, l-attivitajiet prinċipali ta' LuxSCS ser ikunu limitati għal dawk ta' kumpanija azzjonarja ta' assi intanġibbli u parteċipant fl-iżvilupp kontinwu tal-Assi Intanġibbli permezz tas-CSA (89). LuxSCS ser tilliċenzja wkoll l-Assi Intanġibbli lil LuxOpCo, suġġett għall-Ftehim dwar il-Liċenzja, u ser tirċievi pagamenti ta' royalties skont dak il-ftehim.

(132) Fir-rigward ta' LuxOpCO, ir-Rapport dwar it-TP jispjega li “[p]ermezz tal-persunal tagħha ta' impjegati full-time fi rwoli maniġerjali, LuxOpCO ser iġġestixxi t-teħid tad-deċiżjonijiet strateġiċi marbutin man-Negozji tal-Imnut u s-Servizzi fuq is-Siti Web fl-UE, u ser iġġestixxi wkoll il-komponenti fiżiċi prinċipali tan-Negozju tal-Imnut” (90) Skont l-ittra ta' Amazon tat-23 ta' Ottubru 2003, LuxOpCo kienet mistennija jkollha “b'kollox tal-anqas 25 sa 30 impjegat fuq bażi full-time, inklużi ċerti impjegati fi rwoli maniġerjali pan-Ewropej b'responsabbiltà għat-teħid tad-deċiżjonijiet strateġiċi b'rabta mas-Siti Web fl-UE” (91), bil-bqija tal-impjegati full-time (madwar 20) jaqdu rwoli f'oqsma bħall-kummerċjalizzazzjoni, it-teknoloġija u l-kontijiet pagabbli.

(133) Ir-Rapport dwar it-TP ikompli jispjega li “[w]ara r-ristrutturar, huwa antiċipat li l-attivitajiet prinċipali ta' LuxOpCo jkunu ffukati fuq l-isfruttament tal-pjattaforma tas-softwer ta' Amazon fi sforz sabiex il-mudell tan-negozju bbażat fuq is-softwer li fuqu huwa msejjes in-Negozju tal-Imnut u n-Negozju tas-Servizzi offruti permezz ta' Siti web fl-UE jkomplu jiġu żviluppati u mtejbin. […] (*2) Bħala parti minn dan l-isforz, il-maniġment ta' LuxOpCo ser jaħdem sabiex jidentifika opportunitajiet sabiex itejjeb in-Negozji tal-Imnut u s-Servizzi permezz tal-isfruttament ta' karatteristiċi u funzjonalitajiet tal-pjattaforma ġodda u mtejbin hekk kif ikunu qed jiġu żviluppati. Bħala bejjiegħ tal-imnut u fornitur tas-servizzi, LuxOpCo ser tistinka sabiex tipprovdi l-aqwa esperjenza lill-konsumaturi inklużi l-eżekuzzjoni, il-pagament, l-ipproċessar, id-deċiżjonijiet ta' merkanzija u l-monitoraġġ tal-prestazzjoni ta' bejjiegħa li jkunu partijiet terzi […].” (92)

(134) Fir-rwol tagħha bħala bejjiegħ tal-imnut, LuxOpCo kienet mistennija tieħu deċiżjonijiet dwar il-merkanzija u l-ipprezzar u ġġestixxi l-aspetti kollha tal-proċess ta' eżekuzzjoni tal-ordnijiet (93). Bħala l-operatur tan-negozju tas-servizzi, LuxOpCo kienet mistennija wkoll tkun “responsabbli għad-deċiżjonijiet strateġiċi marbutin mal-għażla ta' merkanti li jkunu partijiet terzi u kategoriji tal-prodotti, u għall-kummerċjalizzazzjoni lil u n-negozjati ma' merkanti li jkunu partijiet terzi” (94). Għall-finijiet tal-operat tas-siti web tal-UE, LuxOpCo kellha tuża l-Assi Intanġibbli li ngħatat il-liċenzja għalihom mingħand LuxSCS. LuxOpCo kienet mistennija li żżomm it-titlu ġuridiku għall-inventarju kollu (95). LuxOpCo kellha tassumi r-riskji kollha assoċjati maż-żamma tal-inventarju u l-bejgħ tal-prodotti permezz tas-siti web tal-UE (96). Skont l-ittra ta' Amazon tat-23 ta' Ottubru 2003, LuxOpCo kellha tkun is-sid ta' u tuża s-servers tal-ipproċessar tat-tranżazzjonijiet ibbażati fil-Lussemburgu sabiex tiffinalizza l-ipproċessar ta' u tawtorizza l-pagamenti għal tranżazzjonijiet tal-konsumaturi u ta' bejjiegħa li jkunu partijiet terzi, inklużi pagamenti lil merkanti li jkunu partijiet terzi (97).

(135) LuxOpCo kellha tikkuntratta ma' ASE, li kellha sservi bħala aġent ta' kummissjoni tas-servizzi f'isimha stess iżda għall-benefiċċju ta' LuxOpCo, b'rabta mal-programmi ta' Amazon ta' bejjiegħa li jkunu partijiet terzi fl-Ewropa. Is-servizzi ta' ASE kellhom jikkonsistu primarjament minn ċerti servizzi ta' proċessar tal-ordnijiet assoċjati man-negozju tas-servizzi.

(136) L-Affiljati Lokali fl-UE li kienu jinsabu fil-Ġermanja, fi Franza u fir-Renju Unit kellhom jipprovdu diversi servizzi fir-rigward tas-siti web tal-UE, inklużi ċerti servizzi ta' riferiment tal-konsumaturi u servizzi ta' appoġġ, kummerċjalizzazzjoni u eżekuzzjoni (98).

(137) Skont it-tbassir tal-ġestjoni ta' Amazon imressaq għall-finijiet tar-Rapport dwar it-TP, LuxOpCo kienet mistennija li tespandi d-dħul tagħha waqt li twettaq l-operat tagħha minn madwar EUR 3,2 biljun fl-2005 għal madwar EUR 8,3 biljun fl-2010 u ġġarrab il-kostijiet li ġejjin: il-kost tal-prodotti bħala persentaġġ mid-dħul kien imbassar f'medja ta' madwar 77,5 %, li jwassal għal marġini gross ta' madwar 22,5 %. Wara r-ristrutturar tal-2006, LuxOpCo kellha tassumi l-kostijiet kontinwi assoċjati mal-ġestjoni u l-operat tal-pjattaforma Amazon fl-Ewropa, inklużi l-ispejjeż tal-ipproċessar tal-pagamenti u l-ġbir, l-ispejjeż ta' djun irrekuperabbli, ċerti spejjeż ta' appoġġ tas-sistema, kif ukoll il-kost tas-salarji tal-maniġment, ta' persunal tat-tekonoloġija u persunal ieħor li jappoġġja l-operat tal-pjattaforma Amazon fir-reġjun (99). Il-preżunjonijiet li fuqhom kien imsejjes it-tbassir tal-ġestjoni la ġew żvelati u lanqas riveduti fir-Rapport dwar it-TP (100).

2.2.4.2. L-għażla tal-aktar metodu tal-ipprezzar tat-trasferiment xieraq

(138) It-Taqsima 5 tar-Rapport dwar it-TP tittratta l-għażla tal-aktar metodu tal-iprezzar tat-trasferiment xieraq għad-determinazzjoni tan-natura ta' distakkament tar-Rata tar-Royalties.

(139) Sabiex jiġi determinat il-ħlas attribwibbli għal LuxOpCo u l-livell ta' distakkament tar-royalty li għandhom jitħallsu minn LuxOpCo lil LuxSCS skont il-Ftehim dwar il-Liċenzja, ir-Rapport dwar it-TP jipproponi arranġamenti tal-ipprezzar tat-trasferiment alternattivi: wieħed ibbażat fuq il-metodu ta' prezz kumparabbli mhux kontrollat (comparable uncontrolled price, “CUP”) u l-ieħor ibbażat fuq il-metodu ta' tqassim tal-profitt residwu (101).

2.2.4.3. Valutazzjoni tal-ipprezzar tat-trasferiment ibbażat fuq il-metodu CUP.

(140) It-Taqsima 6.1 tar-Rapport dwar it-TP tikkalkola firxa b'distakkament għar-royalties abbażi tal-metodu CUP.

(141) L-ewwel nett, saru tfittxijiet għal tranżazzjonijiet kumparabbli fil-bażi tad-dejta interna ta' Amazon stess ta' ftehimiet dwar il-liċenzja u aġenzija esterna kienet ikkummissjonata sabiex twettaq tfittxija għal ftehimiet dwar il-liċenzja li jinvolvu assi intanġibbli simili għal dawk ta' Amazon. It-tranżazzjonijiet identifikati wara dawk it-tfittxijiet ma kinux ikkunsidrati kumparabbli biżżejjed u, għaldaqstant, ġew irrifjutati għall-finijiet tal-analiżi CUP.

(142) Imbagħad, ir-Rapport dwar it-TP identifika bħala rilevanti l-ftehimiet li ġejjin li daħlet fihom Amazon sa mis-sena 2000 ma' bejjiegħa tal-imnut li kienu partijiet terzi u li skonthom Amazon għamlet il-pjattaforma tat-teknoloġija tagħha disponibbli għal dawk il-bejjiegħa tal-imnut; il-Ftehim ta' Alleanza Strateġika bejn Rocket.zeta, Inc., Amazon.com, Inc., target.direct LLC u Target Corporation (il-“Ftehim Target”) (102), il-Ftehim ta' Alleanza Strateġika bejn Rock-Bound, Inc. u ToysRUs.com LLC (il-“Ftehim ToysRUs”); il-Ftehim ta' Elenku tal-Prodotti bejn Amazon.com Payments, Inc u Circuit City Stores, Inc. (il-“Ftehim Circuit City”); il-Ftehim ta' Ospitar fuq Siti Mirja bejn Frontier.zeta, Inc. u Borders Online LLC (il-“Ftehim Borders”); u l-Ftehim ta' Ospitar fuq Siti Mirja bejn Amazon.com International Sales, Inc. u Waterstone's Bookseller Ltd. (il-“Ftehim Waterstones”). Amazon tirreferi għal dawn il-ftehimiet bħala l-“Ftehimiet M.com”. Wara li ġew riveduti dawk il-ftehimiet, ir-Rapport dwar it-TP jikkonkludi li l-Ftehim [A] jipprovdi arraġament kumparabbli sal-punt fejn il-bqija tal-kuntratti “ma kinux jinkludu l-forniment tal-pjattaforma tat-teknoloġija tal-kummerċ elettroniku” (103).

(143) Skont il-Ftehim [A], Amazon qablet li toħloq, tiżviluppa, tospita u żżomm sit web ġdid [A] u ħanut [A] fuq is-siti web ta' Amazon, li kellhom jieħdu post is-sit web eżistenti tal-kummerċ elettroniku ta' [A]. Il-funzjonalitajiet li għandhom jiġu inklużi fis-sit web [A] kellhom ikunu sostanzjalment ekwivalenti għal dawk li ġeneralment jiġu inkorporati fis-siti web ta' Amazon. Ta' dan, [A] kellha tħallas lil Amazon kumpens li kien jikkonsisti minn, fost l-oħrajn, tariffi ta' stabbiliment (104), tariffi ta' bażi (105), u kummissjonijiet tal-bejgħ (106).

(144) Sabiex dak il-kumpens ikun kumparabbli għat-Tariffa tal-Liċenzja (imsemmija fir-Rapport dwar it-TP bħala r-“Rata tar-Royalties”), it-tariffi tal-istabbiliment ġew amortizzati u allokati għal kull wieħed mill-erba' perjodi msemmijin fil-ftehim u, flimkien mat-tariffa bażika annwali, ġew ikkonvertiti f'persentaġġ tal-bejgħ (li kien ivarja minn 3,4 % sa 7,2 %). Billi t-tariffa tal-kummissjoni inkluża fil-Ftehim [A] kienet tvarja bejn l-4 % u l-5 % tal-bejgħ, l-ewwel konklużjoni tar-Rapport dwar it-TP kienet li r-rata implikata tar-royalties fil-Ftehim [A] kienet tvarja minn 8,4 % sa 11,7 % tal-bejgħ. Madankollu, [A] kienet ħadet ukoll l-impenn li tħallas lil Amazon ċerti tariffi sabiex tikkumpensa kemm għal kapaċità ta' ordnijiet eċċessiva kif ukoll għal livell ta' inventarju eċċessiv. Dawk it-tariffi, imsemmijin fil-ftehim, kienu kkonvertiti wkoll f'persentaġġ tal-bejgħ, li kien ivarja minn 1,2 % sa 0,7 %. Għaldaqstant, il-firxa b'distakkament għar-Rata tar-Royalties inizjalment kien ikkalkolat li kienet bejn 9,6 % u 12,6 % tal-bejgħ.

(145) Finalment, billi l-Ftehim [A] ma pprovdiex lil [A] b'aċċess għad-dejta tal-konsumaturi ta' Amazon, ir-Rapport dwar it-TP inkluda aġġustament sabiex is-CUP jiġi allinjat mal-fatt li LuxSCS tat lil LuxOpCo aċċess għad-dejta tal-konsumaturi ta' Amazon. Għaldaqstant, bl-użu tal-informazzjoni disponibbli fil-Ftehim [B], ġie propost aġġustament 'il fuq ta' 1 %, li jirriżulta f'firxa b'distakkament għar-Rata tar-Royalties ta' bejn 10,6 % u 13,6 % tal-bejgħ ta' LuxOpCo.

2.2.4.4. Valutazzjoni tal-ipprezzar tat-trasferiment ibbażat fuq il-metodu ta' tqassim tal-profitt residwu.

(146) It-Taqsima 6.2 tar-Rapport dwar it-TP tikkalkola firxa b'distakkament għat-Tariffa tal-Liċenzja (imsemmija fir-Rapport dwar it-TP bħala r-“Rata tar-Royalties”) abbażi tal-metodu ta' tqassim tal-profitt residwu. Fl-applikazzjoni tiegħu ta' dak il-metodu, ir-Rapport dwar it-TP ta stima tal-qligħ assoċjat mal-“funzjonijiet ta' rutina ta' LuxOpCo fir-rwol tagħha bħala l-kumpanija tal-operat Ewropew” (107) abbażi tal-valwazzjoni pożittiva fuq il-kostijiet li għandhom jiġġarrbu minn LuxOpCo (108).

(147) Sabiex tiġi ddeterminata firxa b'distakkament għal dik il-valwazzjoni pożittiva, ir-Rapport dwar it-TP wettaq tfittxija sabiex jidentifika kumpaniji kumparabbli li ġeneralment jiġu identifikati bħala involuti fil-ġestjoni u l-operat ta' negozju bbażat fuq is-softwer. Tfittxija għal kumpaniji kumparabbli fil-bażi tad-dejta Amadeus (109) bl-użu ta' kriterji tal-għażla marbutin mar-reġjun ġeografiku (110), tfittxija ta' kliem prinċipali f'deskrizzjonijiet tan-negozju (111) u klassifikazzjoni tal-industrija tat-tfittxija kkumbinata ma' skrinjar manwali identifikaw seba' kumpanija li huma meqjusin kumparabbli għal Amazon (112).

(148) Abbażi ta' dan, ir-Rapport dwar it-TP iddefinixxa “valwazzjoni pożittiva tal-cost b'addenda nett” bħala l-indikatur tal-livell tal-profitt sabiex jiġi ttestjat il-ħlas b'distakkament attribwibbli għall-funzjonijiet antiċipati ta' LuxOpCo, li kienet definita bħala l-introjtu operatorju diviż bis-somma tal-kost tal-prodotti u l-ispejjeż operatorji (113). Abbażi tad-dejta relatata mas-seba' kumpaniji kumparabbli, l-interkwartili li ġejjin meħuda fuq medda ta' tliet snin (1999-2001) ġew ippreżentati: il-kwartil ta' isfel kien ta' 2,3 %, il-medjan kien ta' 4,2 % u l-kwartil ta' fuq kien ta' 6,7 %. It-tabella li tippreżenta r-riżultati tindika li ċ-ċifri huma persentaġġi tal-bejgħ nett (114).

(149) B'riżultat ta' dan, intgħażlet valwazzjoni pożittiva ta' [4-6] % u ġiet applikata għall-ispejjeż operatorji ta' LuxOpCo sabiex jiġi determinat il-“qligħ ta' rutina rilevanti attribwibbli għall-funzjonijiet ta' LuxOpCo” (115). Il-qligħ kien sussegwentement imnaqqas mill-profitt operatorju ta' LuxOpCo. Id-differenza li rriżultat bejn dak il-qligħ u l-profitt irreġistrat ta' LuxOpCo, il-profitt residwu, kienet ikkunsidrata mir-Rapport dwar it-TP bħala kompletament attribwibbli għall-użu tal-Assi Intanġibbli liċenzjati minn LuxSCS.

(150) Finalment, ir-Rapport dwar it-TP iddivida kull profitt residwu annwali mbassar bil-bejgħ nett imbassar ta' LuxOpCo sabiex jikseb indikazzjoni tar-Rata tar-Royalties. Abbażi ta' dan, ir-Rapport dwar it-TP ikkonkluda li “Rata tar-Royalties f'firxa ta' 10,1 sa 12,3 fil-mija tad-dħul nett li għandha titħallas minn LuxOpCo lil LuxSCS tkun konsistenti mal-istandard ta' distakkament skont il-Linji Gwida tal-OECD.” (116)

(151) Il-kalkoli li saru fir-Rapport dwar it-TP, huma mqassrin u illustrati fit-Tabella 1 (117). Il-Kolonni 1 u 3 żdiedu mill-Kummissjoni sabiex jiġu spjegati dawk il-kalkoli: Tabella 1 Kalkolu fir-Rapport dwar it- TP, ara p. 32 tar-Rapport dwar it-TP (il-Kolonna 1 u 3 miżjudin mill-Kummissjoni) EUR miljun 1 2 3 4 5 6 7 8 9 2005 2006 2007 2008 2009 2010 a Dħul 3 154,2 4 299,9 5 073,9 5 987,1 7 064,7 8 336,3 b COGS 2 446,9 3 332,7 3 932,6 4 640,5 5 475,8 6 461,4 c Profitt gross a – b 707,3 967,2 1 141,3 1 346,6 1 588,9 1 874,9 d Spiża operatorja 89,9 106,0 121,7 143,7 171,2 204,2 e Interkorporattiv (co.uk, .de, .fr) 279,4 338,4 395,6 456,2 524,1 602,7 f Spiża LUX Commissionaire 2,8 3,4 4,1 4,9 5,9 7,0 g Spiża operatorja (inkl. Interkorporattiv) d + e + f 372,1 447,8 521,4 604,8 701,2 813,9 h Profit Nett Operatorju Stmat (Telf) qabel Qligħ ta' Rutina c – g 335,2 519,4 619,9 741,8 887,7 1 061,0 i Qligħ ta' Rutina għal LuxASE 0,14 0,17 0,20 0,24 0,29 0,35 j Qligħ ta' Rutina għal LuxOpCo [4 – 6] % × g 16,8 20,2 23,5 27,2 31,6 36,6 k Profitt Residwu Stmat Pagabbli lil LuxSCS h – i – j 318,3 499,1 596,2 714,3 855,8 1 024,0 l Rata Effettiva tar-Royalties (bħala % tad-Dħul) k/a 10,1 % 11,6 % 11,8 % 11,9 % 12,1 % 12,3 %

2.2.4.5. Rikonċiljazzjoni taż-żewġ arranġamenti tal-ipprezzar tat-trasferiment

(152) Filwaqt li qassar l-analiżi tal-ipprezzar tat-trasferiment tal-Ftehim dwar il-Liċenzja bl-użu tal-metodu CUP u l-metodu ta' tqassim tal-profitt residwu, ir-Rapport dwar it-TP ikkunsidra li r-riżultati jixxiebhu u indika li l-firxa ta' distakkament għar-Rata tar-Royalties stabbilita minn LuxOpCo għal LuxSCS skont dak il-ftehim hija ta' bejn 10,1 % u 12,3 % tal-bejgħ ta' LuxOpCo.

(153) Ir-Rapport dwar it-TP imbagħad jikkonkludi li “filwaqt li huwa raġonevoli li jiġi konkluż li Rata tar-Royalties magħżula mill-firxa tar-rati tar-royalties implikati minn dawn iż-żewġ metodi tkun konsistenti mal-prinċipju ta' distakkament, jista' jkun hemm differenzi żgħar fl-Assi Intanġibbli preċiżi futuri li jiġu trasferiti skont il-ftehim [A] li jispjegaw id-differenzi żgħar fir-riżultati miksubin biż-żewġ metodi. […] huwa raġonevoli li jiġi konkluż […] li l-analiżi tat-tqassim tal-profitt residwu hija anqas probabbli li tipproduċi estimi preġudikati, u għaldaqstant, tista' tiġi kkunsidrata bħala miżura aktar affidabbli tar-Rata ta' distakkament tar-Royalties.” (118)

2.2.5. KONSEGWENZI TAD-DEĊIŻJONI TAT-TAXXA KKONTESTATA

(154) Permezz tad-deċiżjoni tat-taxxa kkontestata, l-amministrazzjoni tat-taxxa tal-Lussemburgu approvat il-kontenut tal-ittri ta' Amazon tat-23 u l-31 ta' Ottubru 2003. B'mod partikolari, aċċettat li l-arranġament tal-ipprezzar tat-trasferiment sabiex jiġi ddeterminat il-livell ta' royalties annwalment għall-użu ta' proprjetà minn LuxOpCo lil LuxSCS skont il-Ftehim dwar il-Liċenzja, li min-naħa tiegħu ddetermina l-introjtu annwali taxxabbli ta' LuxOpCo fil-Lussemburgu, kien ta' distakkament. Sommarju ta' dak l-arranġament jinsab fil-Figura 2: Figura 2 Struttura tal-Entitajiet Ewropej ta' Amazon bejn l-2006 u l-2014 inkluż l-arranġament għall-pagament tar-royalties Profitt irreġistrat f’eċċess tal-profitt taxxabbli maqbul fis-sentenza kkontestata qiegħed jitħallas minn LuxOpCo lil LuxSCS fil-forma ta’ royalty Profitt taxxabbli ta’ LuxOpCo maqbul fis-sentenza kkontestata 0,45 % fuq il-bejgħ [4-6] % fuq l-OpEx 0,55 % fuq il-bejgħ Amazon.com, Inc. US LUX LuxSCS Royalty Amazon EU Sàrl LuxOpCo Bejgħ tal-UE ffatturat u rreġistrat fil-Lussemburgu Sussidjarji tal-UE Amazon.co.uk Amazon.fr Amazon.de

(155) Id-deċiżjoni tat-taxxa kkontestata ntużat bħala bażi minn LuxOpCo waqt il-perjodu rilevanti sabiex tiddetermina x'kienu l-obbligi tagħha fir-rigward tat-taxxa korporattiva annwali fil-Lussemburgu, għall-finijiet ta' preżentazzjoni tad-dikjarazzjonijiet annwali tat-taxxa tagħha. Id-deċiżjoni tat-taxxa kkontestata ntużat ukoll bħala bażi minn LuxSCS u s-sħab tagħha fl-Istati Uniti, minħabba l-fatt li tikkonferma li la LuxSCS u lanqas is-sħab tagħha ma huma soġġetti għat-taxxa korporattiva fil-Lussemburgu, it-taxxa tan-negozju muniċipali jew, għal dawn tal-aħħar, it-taxxa fuq is-sehem parteċipattiv tagħhom f'LuxSCS (119).

(156) It- Tabella 2 turi l-implikazzjonijiet tad-deċiżjoni tat-taxxa kkontestata għall-kalkolu tal-bażi taxxabbli ta' LuxOpCo fil-Lussemburgu u l-livell ta' ħlas ta' royalties (ara t-Tariffa tal-Liċenzja) lil LuxSCS sa mill-2006. Il-Kummissjoni tfakkar li LuxOpCo topera bħala l-entità prinċipali fl-unità fiskali ffurmata ma' ASE u AMEU, u li dawk il-kumpaniji huma għalhekk trattati bħala kontribwent tat-taxxa wieħed għall-finijiet tat-taxxa fil-Lussemburgu. Għaldaqstant, it-Tabella 2 hija bbażata fuq bażi kkonsolidata u ma ssirx distinzjoni bejn LuxOpCo, ASE u AMEU fil-partijiet li ġejjin ta' din id-Deċiżjoni. Tabella 2 Kalkolu tal-bażi taxxabbli ta' LuxOpCo u l-ħlasijiet tar-royalties bejn l-2006 u l-2013 (EUR miljun) Grupp ta' unità fiskali Lussemburgiż 2006 2007 2008 2009 2010 2011 2012 2013 Dħul totali 1 979,4 3 545,7 4 298,6 5 605,4 7 628,8 10 086,3 13 312,1 [15 000 – 15 500 ] COGS nett 1 610,8 2 828,3 3 406,1 4 421,6 6 084,4 8 078,0 10 486,6 [11 500 – 12 000 ] Spiża operatorja totali 262,5 476,8 530,0 637,6 918,3 1 461,7 2 252,9 [3 000 – 3 500 ] Minnhom Spejjeż applikabbli għal valwazzjoni pożittiva 262,5 439,9 493,6 597,0 801,9 1 313,1 2 041,7 [2 500 – 3 000 ] Minnhom LuxOpCo - OpEx 78,6 162,6 203,6 258,4 317,7 483,1 662,7 [800 – 900] LuxOpCo - Interkorporattiv 183,8 277,3 290,0 338,6 484,1 830,1 1 379,0 [1 500 – 2 000 ] Spejjeż esklużi minn valwazzjoni pożittiva (Mnġt u RSU) 0,0 36,9 36,4 40,6 116,4 148,5 211,2 [200 – 300] Profitt operattiv riżultanti 106,1 240,5 362,6 546,2 626,1 546,6 572,7 [600 – 700] Qligħ Totali Stmat għall-grupp ta' unità fiskali Lussemburgiż f'[4-6] % tal-OpEx aġġustat 11,8 19,8 22,2 26,9 36,1 59,1 91,9 [100 – 200] Analiżi tal-ogħla limitu u l-inqas limitu L-ogħla livell tal-profitt (0,55 % tad-dħul) 10,9 19,5 23,6 30,8 42,0 55,5 73,2 [80 – 90] L-inqas livell tal-profitt (0,45 % tad-dħul) 8,9 16,0 19,3 25,2 34,3 45,4 59,9 [60 – 70] Profitt konsolidat tal-Lussemburgu - għal-Limitu Massimu/Minimu u l-Qligħ 10,9 19,5 22,2 26,9 36,1 55,5 73,2 [80 – 90] Ħlas ta' royalty (Grupp tal-unità fiskali ta' Lux għal LuxSCS) 95,2 221,0 340,4 519,3 590,0 491,1 499,4 [500 – 600]

(157) Skont il-kalkolu tat-Tariffa tal-Liċenzja lil LuxSCS (120), il-bażi tal-kost użata sabiex tiġi ddeterminata l-bażi taxxabbli ta' LuxOpCo għall-finijiet tat-taxxa fil-Lussemburgu hija magħmula mill-ispejjeż operatorji u l-kostijiet imġarrbin mill-Affiljati Lokali fl-UE li sussegwentement jiġu rimborżati minn LuxOpCo (speċifikat fit-Tabella 2 bħala “LuxOpCo - Fi Ħdan il-Kumpanija”). Il-kostijiet tal-prodotti mibjugħin u ċerti kostijiet oħrajn, li ssir referenza għalihom bħala “spejjeż esklużi minn valwazzjoni pożittiva (Mngt u RSU)” fit- Tabella 2, huma esklużi mill-kalkolu tal-profitt taxxabbli ta' LuxOpCo. Il-kategorija tal-ispejjeż tal-aħħar tinkludi l-kostijiet li ġejjin: (i) mill-2008, tariffi mill-affiljati fl-Istati Uniti lil Amazon.com, Inc. għal servizzi ta' appoġġ, (121) li ma kinux previsti fiż-żmien tad-deċiżjoni tat-taxxa kkontestata; (ii) mill-2010, Amazon.com, Inc. talbet ħlas lil LuxOpCo għall-ishma mogħtijin bħala kumpens b'azzjonijiet lill-impjegati ta' LuxOpCo u wħud mis-sussidjarji Ewropej diretti u indiretti tagħha (122). Amazon tgħid li dawk it-tariffi ma bidlux il-funzjonijiet u r-riskji ta' LuxOpCo.

(158) L-applikazzjoni tal-valwazzjoni pożittiva ta' [4-6] % fuq is-somma tal-ispejjeż operatorji ta' LuxOpCo u l-ispejjeż fi ħdan il-kumpaniji tipproduċi l-Qligħ Totali Stmat għand il-Grupp ta' Unità Fiskali Lussemburgiż. Dan ir-riżultat imbagħad jiġi ttestjat meta mqabbel mal-kriterji tal-limitu massimu u tal-limitu minimu (0,55 % u 0,45 % tad-dħul, rispettivament). F'każijiet fejn il-Qligħ Totali Stmat kien ogħla minn 0,55 % tad-dħul (bħal fis-snin 2006, 2007, 2011, 2012 u 2013), l-applikazzjoni tal-limitu massimu kienet determinanti għall-valutazzjoni tal-introjtu taxxabbli ta' LuxOpCo fil-Lussemburgu, li ssir referenza għalih fit- Tabella 2 bħala l-“Profitt Ikkonsolidat tal-Lussemburgu - għal-Limitu Massimu/Minimu u l-Qligħ.”

(159) Finalment, il-Profitt ikkonsolidat fil-Lussemburgu (li ssir referenza għalih bħala l-qligħ ta' LuxOpCo fit-talba għal deċiżjoni) huwa mnaqqas mill-profitt operattiv (li ssir referenza għalih bħala l-“Profitt Operattiv fl-UE” fit-talba għal deċiżjoni) sabiex tiġi ddeterminata t-Tariffa tal-Liċenzja dovuta lil LuxSCS.

2.3. INFORMAZZJONI ADDIZZJONALI MRESSQA TUL L-INVESTIGAZZJONI FORMALI

(160) Tul l-investigazzjoni formali, Amazon provdiet informazzjoni dwar is-suq tal-imnut onlajn fl-Ewropa, dwar il-mudell tan-negozju tagħha b'mod ġenerali u dwar l-operat Ewropew tagħha b'mod partikolari, dwar il-ftehimiet ta' liċenzjar tal-PI li kkonkludiet ma' entitajiet mhux relatati, u dwar l-istruttura korporattiva u tat-taxxa l-ġdida tagħha fil-Lussemburgu, bi dħul fis-seħħ minn Ġunju 2014. Dik l-informazzjoni tikkumplementa l-informazzjoni li diġà ġiet ippreżentata fit-Taqsimiet 2.1 u 2.2.

2.3.1. INFORMAZZJONI DWAR IS-SUQ TAL-IMNUT ONLAJN FL-EWROPA

(161) Is-suq tal-imnut onlajn fl-Ewropa kien is-suġġett ta' rapport ikkummissjonat minn Amazon minn [Konsulent 3], kumpanija ta' konsulenza, li jinkludi analiżi tat-tendenzi ekonomiċi tas-settur tal-kummerċ elettroniku fl-Ewropa (“ir-Rapport ta' [Konsulent 3]”) (123). Ir-Rapport ta' [Konsulent 3] jiddeskrivi l-“imnut onlajn” bħala l-bejgħ onlajn ta' prodotti fiżiċi minn bejjiegħa onlajn, jiġifieri operaturi li jixtru l-prodotti, iżommuhom fl-inventarju tagħhom u jbigħuhom onlajn (124).

(162) Skont dak ir-rapport, l-attivitajiet tal-bejjiegħa onlajn huma aktar simili għall-attivitajiet tal-bejjiegħa fiżiċi milli għal dawk tal-fornituri tas-servizzi diġitali (125). Id-differenza prinċipali bejn bejjiegħa fiżiċi u bejjiegħa onlajn tinsab fil-mezz ta' distribuzzjoni tal-prodott użat (126). L-istudju jindika wkoll li l-bejjiegħa onlajn huma strutturalment anqas profittabbli mill-fornituri tas-servizzi diġitali, minħabba li l-bejjiegħa onlajn għandhom bażi tal-kostijiet li hija essenzjalment varjabbli. L-istruttura tal-kostijiet tal-fornituri tas-servizzi diġitali hija aktar fissa minn dik tal-bejjiegħa, li tippermetti ekonomiji ta' skala u mariġni ogħla ladarba l-kumpanija tilħaq daqs kritiku (127). Għall-bejjiegħa, sew jekk ikunu fiżiċi kif ukoll jekk ikunu onlajn, l-impatt tal-ekonomiji ta' skala fuq il-profittabbiltà hija limitata minħabba li l-maġġoranza wiesgħa tal-kostijiet huma varjabbli. Bidliet fil-kost tal-prodotti mibjugħin, skontijiet u kostijiet marbutin mal-loġistika, li jagħmlu sehem kbir mill-kostijiet totali, huma marbutin mill-qrib ħafna mal-volumi tan-negozju (128). Dan il-fattur, filmkien ma' karatteristika ta' kompetizzjoni intensa għas-settur tal-imnut onlajn, irriżulta f'marġnijiet medji negattivi ta' Qligħ Qabel l-Imgħax u t-Taxxa (EBIT) fis-suq tal-imnut onlajn fl-Ewropa. Fil-perjodu ta' bejn l-2006 u l-2013, ir-relazzjoni tal-marġni medja tal-EBIT meta mqabbla mal-bejgħ kienet ta' -0,5 %.

(163) L-analiżi tar-rapport ta' [Konsulent 3] tad-dinamika tas-suq f'ħames pajjiżi l-aktar popolati fl-Ewropa (129) turi li “s-segment tal-imnut onlajn esperjenza tkabbir qawwi u kien suġġett għall kompetizzjoni intensa bejn l-2006 u l-2013.” (130) B'mod partikolari, “l-intensità tal-kompetizzjoni kienet tirrikjedi lill-bejjiegħa tal-imnut onlajn jinvestu sostanzjalment sabiex jappoġġjaw it-tkabbir tas-segment tas-suq u ma jaqgħux lura fil-kompetizzjoni, u għalhekk il-marġnijiet tqiegħdu taħt pressjoni meta dawn ma kinux qed jiġu mbuttati fit-territorju negattiv. Il-bejjiegħa tal-imnut onlajn kienu lesti li jissagrifikaw il-profittabbiltà fuq terminu qasir, bit-tama li l-investimenti li għamlu jiġġeneraw profitt fit-terminu twil.” (131) Ir-rapport jikkonkludi li sabiex tirnexxi fis-swieq tal-imnut Ewropej kompetittivi, huwa neċessarju li tikkunsidra l-karatteristiċi lokali speċifiċi ta' dawn is-swieq (132).

2.3.2. INFORMAZZJONI DWAR IL-MUDELL TAN-NEGOZJU TA' AMAZON

2.3.2.1. It-“tliet pilastri” tal-mudell tan-negozju tal-bejgħ tal-imnut ta' Amazon

(164) Skont Amazon (133), il-kontributuri prinċipali għan-negozju tal-imnut tagħha huma l-għażla (offerti ta' prodotti/merkanzija (134)), il-prezz u l-konvenjenza (funzjonalità faċli li tintuża, eżekuzzjoni mħaffa u affidabbli, servizz tal-konsumatur f'waqtu, kontenut b'ħafna karatteristiċi u awtoritattiv, kif ukoll ambjent sigur tat-tranżazzjonijiet (135), fejn l-għażla tiġi l-ewwel, il-prezz it-tieni u l-konvenjenza t-tielet (136). Dawn il-kontributuri prinċipali ssir referenza għalihom minn Amazon bħala t-“tliet pilastri” (137), u huma objettivi tal-imnut tradizzjonali (138). Skont Amazon, l-eżekuzzjoni tat-tliet pilastri hija kritika u tirrikjedi offerta unika u innovazzjoni fl-offerta tal-prodotti, it-tekonoloġija, il-linja tan-negozju, il-ġeografija, eċċ, (139) b'dipendenza prinċipali fuq intervent uman. It-tliet pilastri jridu jiġu adattati għal kull suq lokali fejn topera Amazon (140).

(165) Għażla: Skont Amazon, l-għażla hija waħda mill-kontributuri prinċipali għas-suċċess tagħha. L-impjegati ta' Amazon jiddefinixxu l-kumpanija bħala waħda li toffri lill-konsumaturi tagħha dak kollu li jista' jkun li jixtiequ jixtru; ħaġa li tirrikjedi l-identifikazzjoni tal-gosti tal-konsumaturi u l-preferenzi tax-xiri tagħhom f'suq partikolari, ir-reklutaġġ ta' fornituri rilevanti u l-iżgurar li l-prodotti jkunu disponibbli (141). Skont Amazon, hemm korrelazzjoni mill-qrib bejn l-għażla u l-introjtu (142). Amazon tistinka sabiex ikollha l-usa' għażla possibbli u li kontinwament tkompli tkabbar in-numru ta' prodotti offruti (143). Amazon kontinwament tespandi l-għażla tagħha, minħabba li aktar ma tkun wiesgħa l-għażla, aktar tkun tajba l-esperjenza tal-konsumatur (144).

(166) Peress li l-preferenzi huma lokali u l-preferenzi tal-kategoriji u l-bejjiegħa jvarjaw skont ir-reġjun (145), l-għażla hija wkoll lokali, minħabba li l-preferenzi u l-kulturi huma differenti lokalment (146). Dan jirriżulta meta wieħed iqabbel l-oġġetti l-aktar popolari ta' Amazon, li huma differenti għal kull pajjiż (147). L-għan u r-responsabbiltà prinċipali fil-livel tal-pajjiż huma li jinħoloq negozju li jiffoka prinċipalment fuq il-imnut fiżiku u li tiġi stabbilita għażla rilevanti għall-konsumatur (148). L-istabbiliment ta' għażla rilevanti bħal din isir permezz ta' negozjar personali (bejn in-nies) (149).

(167) Fil-każ ta' Amazon l-għażla tinħoloq bi tliet modi: (i) permezz tal-akkwiżizzjoni tal-kumpaniji, (ii) sħubiji ma' fornituri, u (iii) programmi ta' partijiet terzi, bħal Marketplace. Pereżempju, Amazon bdiet in-negozju tal-għodda tagħha fl-Istati Uniti billi akkwistat kumpanija eżistenti li diġà kienet tbigħ l-għodda sabiex ikollha aċċess għar-relazzjonijiet eżistenti bejn il-bejjiegħa u l-għażla li Amazon xtaqet iżżid man-negozju tal-imnut tagħha (150). Is-sħubija mal-fornituri tirrikjedi għarfien speċifiku tas-suq u l-bini ta' sens ta' fiduċja fil-fornituri (151). Ladarba sħubija tiġi stabbilita ma' fornitur, il-maniġers lokali tal-bejjiegħa jkollhom iżommu dik ir-relazzjoni, permezz ta' rispett tal-kondizzjonijiet tal-fornituri u għarfien tas-suq lokali. Marketplace ta' Amazon toffri lil bejjiegħa tal-imnut oħrajn l-użu tal-pjattaforma ta' Amazon għan-negozju tal-kummerċ elettroniku tagħhom, anki jekk ikunu kompetituri diretti ta' Amazon. Amazon ħolqot il-ġestjoni tal-kontijiet tekniċi (technical account management (“TAM”)), li huwa l-punt ta' kuntatt għall-mistoqsijiet tekniċi ta' bejjiegħa fuq Marketplace wara t-tnedija tagħhom fuq is-siti web ta' Amazon. Amazon żviluppat ukoll it-teknoloġija tagħha sabiex bejjiegħa potenzjali jkunu jistgħu jissieħbu ma' Marketplace mingħajr intervent ta' partijiet terzi u, sal-2010/2012, dan is-servizz ta' sħubija sar aktar importanti għan-negozju ta' Amazon Marketplace (152).

(168) Prezz: Skont Amazon, il-prezz huwa t-tieni l-aktar fattur kontribwenti importanti għan-negozju. Amazon tagħmel minn kollox sabiex iżżomm il-prezzijiet tagħha baxxi kemm jista' jkun (153). Filwaqt li l-ipprezzar manwali kien użat b'mod predominanti minn Amazon fl-2009 (154), minn dakinhar il-prezzijiet bdew jiġu stabbiliti minn algoritmu ta' prezzar.

(169) Konvenjenza: Skont Amazon, it-tielet fattur kontribwenti għan-negozju huwa l-konvenzjenza. Il-konvenjenza tikkonsisti minn diversi miri mmirati lejn l-iffaċilitar u t-titjib tal-esperjenza tal-konsumatur, bħal (i) l-għoti ta' għajnuna sabiex il-konsumaturi jsibu dak li jkunu qed ifittxu, filwaqt li jiġi żgurat li l-konsumaturi jingħataw informazzjoni kompluta dwar il-prodott, u (ii) it-twassil tal-prodotti mixtrijin kemm jista' jkun malajr u bl-aktar mod preċiż possibbli (155).

2.3.2.2. Inizjattivi ta' kummerċjalizzazzjoni onlajn

(170) Barra mill-għażla, il-prezz u l-konvenjenza, l-inizjattivi tal-kummerċjalizzazzjoni onlajn ta' Amazon huma fattur kontribwenti li jattira lill-utenti lejn is-siti web ta' Amazon u jżid l-imnut (156).

(171) Qabel l-2003, Amazon ikkooperat ma' aġenziji ta' riklamar internazzjonali sabiex tappoġġja l-inizjattivi tal-kummerċjalizzazzjoni tagħha. Dan inbidel fl-2003, meta Amazon bdiet tieħu ħsieb l-inizjattivi tal-kummerċjalizzazzjoni tagħha stess. Waħda mill-għodod prinċipali tal-kummerċjalizzazzjoni onlajn ta' Amazon hija l-“Programm tal-Assoċjati” (157), li hija inizjattiva prinċipali li tipponta t-traffiku fid-direzzjoni tas-siti (158). Amazon żviluppat il-Programm tal-Assoċjati sabiex tistabbilixxi sħubiji ta' kummerċjalizzazzjoni mal-hekk imsejħin “siti web assoċjati” li jirriklamaw lil Amazon jew il-prodotti tagħha sabiex jippuntaw it-traffiku tal-Internet fid-direzzjoni tas-siti web ta' Amazon (159).

(172) Ladarba t-teknoloġija għall-Programm tal-Assoċjati ġiet żviluppata, din kellha tiġi integrata f'kull pajjiż ma' siti web assoċjati lokali. Konsegwentement, l-implimentazzjoni tal-Programm tal-Assoċjati seta' jsir biss lokalment (160). Għaldaqstant, it-tim ta' Amazon tal-Programm tal-Assoċjati nqasam f'“tim tas-softwer” u “tim tar-reklutaġġ” (jiġifieri tim ta' żvilupp tan-negozju). Filwaqt li t-tim tas-softwer kien ibbażat biss f'Seattle, it-tim tar-reklutaġġ kien stabbilit lokalment f'pajjiżi fejn Amazon kienet topera sit web (161), bħall-Ġermanja, ir-Renju Unit u l-Ġappun (162).

(173) L-għażla tal-aktar siti web lokali sħab rilevanti (siti web li jirreklamaw il-prodotti ta' Amazon) għall-Programm tal-Assoċjati, li sussegwentement kellhom iżidu t-traffiku lejn is-siti web ta' Amazon, tirrikjedi għarfien tas-suq lokali (163). Għaldaqstant, in-netwerk ta' siti web assoċjati jiġi stabbilit mit-timijiet lokali ta' Amazon. Dan jinkludi r-reklutaġġ ta' siti web lokali (inklużi siti web fl-UE), l-istabbiliment ta' tariffa ta' assoċjazzjoni u l-kontroll ta' istanzi ta' frodi. Il-proċess jibda b'atturi kbar bħal Google u jibqa' għaddej sa siti web ta' interess partikolari li jżuruhom biss ftit utenti. Il-ftehimiet kollha jiġu negozjati lokalment, minħabba li l-kondizzjonijiet lokali għandhom jiġu kkunsidrati għall-ottimizzazzjoni tal-magni tat-tfittxija, anki fil-każ ta' siti web globali bħal Google (164).

2.3.2.3. Teknoloġija

(174) Amazon tiddeskrivi lilha nnifisha bħala kumpanija tat-teknoloġija li“tikkunsidra l-imnut bħala problema tal-inġinerija” (165). Għalhekk, it-teknoloġija hija parti importanti min-negozju ta' Amazon. It-teknoloġija tippermetti li Amazon tipprovdi prezzijiet kompetittivi, timmira xi suġġerimenti ta' oġetti lejn konsumaturi partikolari, tipproċessa l-pagamenti, iġġestixxi l-inventarju u tikkonsenja bil-baħar il-prodotti lill-konsumaturi tagħha. It-tekonoloġija hija neċessarja wkoll sabiex tappoġġja l-iskala tan-negozju, minħabba li l-istrateġija ta' Amazon tiddependi fuq espansjoni kostanti (166).

(175) It-teknoloġija ta' Amazon mhijiex statika, iżda tiġi żviluppata u mtejba kontinwament. Li kieku Amazon ma kinitx taġġorna u tagħmel manutenzjoni tat-teknoloġija tagħha, Amazon ma kinitx tkun f'pożizzjoni li tipprovdi l-“esperjenza ta' bejgħ fuq l-Internet komprensiva li hija l-bażi tas-suċċess kummerċjali tagħha.” (167) Barra milli jagħmel manutenzjoni u titjib fuq it-teknoloġija eżistenti, it-tim ta' Amazon jiżviluppa softwer li jappoġġja funzjonalitajiet ġodda li jiżdiedu tul is-snin (168). Kif iddikjarat minn Amazon, dan huwa kruċjali għan-negozju tagħha peress li “[…] l-iżvilupp kostanti tas-softwer u l-innovazzjoni huma indispensabbli sabiex jipprevjenu li t-teknoloġija ta' Amazon issir antikwata u li l-operat tan-negozju tagħha jfalli.” (169) Amazon tagħmel ħilitha sabiex tkun affidabbli, disponibbli u effiċjenti u flessibbli fl-operat tagħha (170).

(176) Amazon tiddependi kemm fuq teknoloġija ta' softwer kif ukoll fuq dik ta' ħardwer (171). L-infrastruttura tas-softwer hija bbażata fuq l-hekk imsejħa “arkitettura orjentata lejn is-servizz”, li hija essenzjalment ġabra ta' funzjonijiet (“servizzi”) fis-softwer li kapaċi jikkomunikaw flimkien. Is-servizzi individwali tal-arkitettura orjentata lejn is-servizz ta' Amazon jaħdmu flimkien sabiex jipprovdu diversi tipi ta' funzjonalità tal-imnut, kemm fil-proċessi interni kif ukoll mal-konsumaturi (172). Dan jiżgura, fost l-oħrajn, manutenzjoni aktar faċli tal-komponenti individwali tas-softwer u livell ogħla ta' innovazzjoni.

(177) Il-komponenti prinċipali tat-teknoloġija tal-ħardwer ta' Amazon huma deskritti hawn taħt: (a) Il-pjattaforma tas-softwer: il-kodiċi tas-softwer żviluppata minn Amazon biex topera s-siti web tagħha tikkonsisti minn għodda tas-softwer kumplessa li tħaddem id-diversi karatteristiċi tas-siti web, bħat-tfittxija u n-navigazzjoni, l-ipproċessar tal-ordnijiet u l-personalizzazzjoni. L-għodda tas-softwer fil-bażi tal-pjattaforma tifforma sistema integrata li tittejjeb, tiġi rinfurzata u modifikata b'mod kostanti. Il-karatteristiċi prinċipali jinkludi l-veloċità tal-operat, l-estent tal-funzjonijiet u l-flessibbiltà fir-rispons għall-bżonnijiet tal-utenti. (b) Id-dehra tas-sit web: id-disinn joħloq “preżentazzjoni” unika tas-sit web. (c) Softwer tal-katalgu: il-katalgu jikkonsisti mill-informazzjoni kollha dwar il-prodotti mibjugħin minn Amazon fuq is-siti web tagħha. Il-katalgu ta' Amazon huwa notevoli minħabba l-estent ta' informazzjoni dwar il-prodotti li jista' jikseb permezz ta' talba għal servizzi oħrajn, bħad-disponibbiltà u d-dejta dwar l-ipprezzar. (d) Is-softwer tal-funzjoni tat-tfittxija u tan-navigazzjoni: l-għodda tas-softwer li tappoġġja l-funzjonijiet ta' tfittxija u navigazzjoni tas-siti web tippermetti li l-kwantità kbira ta' informazzjoni fil-katalgi tal-prodotti tkun organizzata u mqassma b'mod flessibbli u loġiku. L-iżviluppaturi tan-navigazzjoni tas-sit jużaw din l-għodda biex jorganizzaw id-dejta sabiex ikunu jistgħu jimmassimizzaw il-probabbiltà li l-konsumaturi jsibu dak li jkunu qed ifittxu. (e) Softwer tal-loġistika: il-proċess tal-loġistika juża softwer żviluppat minn Amazon sabiex jiġi ġestit l-inventarju, il-katina tal-provvista, il-loġistika u l-istokkjar mill-ġdid. (f) Is-softwer tal-ipproċessar tal-ordnijiet: l-ipproċessar tal-ordnijiet juża softwer żviluppat minn Amazon sabiex jitwettqu ċerti funzjonijiet, partikolarment il-komunikazzjoni maċ-ċentri ta' ġestjoni tal-ordnijiet ta' Amazon sabiex tiġi kkonfermata d-disponibbiltà tal-prodotti, tiġi vvalidata l-konsenja, tingħata stima tad-data ta' wasla, u jiġu kkomunikati t-talbiet ta' tgeżwir tar-rigali u preferenzi oħrajn tal-konsumaturi. (g) Softwer tas-servizzi tal-konsumaturi: ir-rappreżentanti tas-servizzi tal-konsumaturi jużaw softwer żviluppat minn Amazon sabiex jimmonitorjaw l-ordnijiet tal-konsumaturi u jirrispondu kompletament u b'mod imħaffef għal maġġoranza minnhom. (h) Softwer ta' funzjonijiet ta' personalizzazzjoni: Amazon żviluppat, u qed tkompli tiżviluppa, għodda tas-softwer li tippermetti lill-bażijiet ta' dejta ta' Amazon li jaħżnu, jorganizzaw u jiksbu ammont kbir ta' dejta dwar il-preferenzi ta' konsumaturi individwali u rendikont tax-xirjiet tagħahom. Din il-funzjoni tirriżulta f'esperjenza aħjar għall-utenti u hija aktar probabbli li tiġġenera xirjiet ripetuti.

2.3.3. INFORMAZZJONI ADDIZZJONALI DWAR LUXOPCO

2.3.3.1. L-istruttura organizzazzjonali ta' LuxOpCo

(178) Fis-sottomissjonijiet tagħha tat-18 ta' Diċembru 2015 u tal-15 ta' Jannar 2016, Amazon ippreżentat ħarsa ġenerali lejn l-istruttura organizzazzjonali ta' LuxOpCo fl-aħħar tal-2013, fejn spjegat id-dipartimenti tal-kumpanija.

(179) L-istruttura organizzazzjonali ta' LuxOpCo hija murija permezz tal-organigramma fil-Figura 3. In-numru tal-impjegati (FTE (173)) li jaħdmu f'kull wieħed mit-timijiet ta' LuxOpCo huwa indikat fil-parentesi. Pereżempju, it-Tim tal-Lokalizzazzjoni u t-Traduzzjoni, li sussegwentement ġie trasferit għand [kumpanija oħra ta' Amazon] u mogħti l-isem ġdid ta' “Tim tal-iżvilupp tas-softwer u tat-traduzzjoni”, kien jimpjega [60-70] ekwivalenti għall-full-time fi tmiem l-2013. Figura 3 Organigramma ta' LuxOpCo fl-aħħar tal-2013 […]

(180) Skont il-Politika dwar il-Persunal tal-Lussemburgu, li hija inkluża fil-Manwal tal-Politiki u l-Proċeduri (174), il-pożizzjonijiet kollha b'responsabbiltà pan-Ewropea, jiġifieri għal aktar minn żewġ pajjiżi Ewropej, iridu jkunu bbażati fil-Lussemburgu, b'mod partikolari l-pożizzjonijiet ogħla minn ċertu livell ta' impjieg. Konsegwentement, kull waħda mill-entitajiet operattivi fil-Lussemburgu (LuxOpCo, ASE u AMEU) irid ikollha diretturi impjegati fil-Lussemburgu u mhux permess li jkollha diretturi impjegati f'pajjiżi oħra fl-Ewropa jew l-Istati Uniti. L-impjegati bbażati fil-Lussemburgu responsabbli mill-imnut, l-operat, l-assoċjati u l-funzjonijiet ta' kwartieri, bħal funzjonijiet ġuridiċi, finanzjarji, ta' kontabbiltà, ta' taxxa, tat-teżor, tar-Riżorsi Umani u tar-Relazzjonijiet mal-Midja jridu jkunu impjegati minn LuxOpCo. ASE timpjega lill-Viċi President tal-Bejgħ fl-Ewropa u l-impjegati kollha ddedikati għan-negozju ta' Marketplace, Merchants@ u Enterprise Solutions (pereżempju, Maniġers tal-Kontijiet Tekniċi, Maniġer tar-Relazzjonijiet għan-negozju ta' Enterprise Solution). Il-Maniġer tar-Relazzjonijiet għan-negozju ta' Enterprise Solutions hija pożizzjoni pan-Ewropea bbażata fil-Lussemburgu. Maniġers tal-Kontijiet Tekniċi b'responsabbiltajiet pan-Ewropej huma bbażati fil-Lussemburgu, filwaqt li l-Maniġers tal-Kontijiet Tekniċi ddedikati għall-merkanti f'pajjiż lokali huma bbażati f'dak il-pajjiż.

(181) Il-politika li ssemmiet qabel hija riflessa fid-distribuzzjoni tal-pożizzjonijiet u d-detenturi tal-impjiegi fost l-entitajiet ta' Amazon fl-Ewropa, kif muri mil-lista tal-impjegati ta' Amazon mill-1997 (175). L-impjegati ta' Amazon li jwettqu r-rwol ta' Direttur jew Viċi President b'responsabbiltajiet pan-Ewropej huma impjegati ma' LuxOpCo […] jew ASE […], filwaqt li impjegati li għandhom impjieg ta' livell aktar baxx jew responsabbiltajiet biss għal pajjiż wieħed huma impjegati mill-Affiljati Lokali fl-UE.

2.3.3.2. Informazzjoni finanzjarja dwar LuxOpCo.

(182) Ir-rapporti tal-introjtu u l-karti tal-bilanċ ta' LuxOpCo kif ippreżentati fid-dikjarazzjonijiet finanzjarji tagħha għas-snin bejn l-2006 u l-2013 huma riprodotti fit-Tabella 3. Tabella 3 Informazzjoni finanzjarja ta' LuxOpCo għal bejn l-2006 u l-2013 (EUR Miljun) LuxOpCo profitt u telf 2006 2007 2008 2009 2010 2011 2012 2013 Fatturat n.a. n.a. n.a. n.a. n.a. 9 130,1 11 892,9 [13 500 – 14 000 ] COGS n.a. n.a. n.a. n.a. n.a. 7 078,4 9 171,9 [10 000 – 10 500 ] Fatturat nett 1 930,1 3 426,7 4 031,6 5 191,1 7 042,1 2 051,7 2 721,0 [3 000 – 3 500 ] Spejjeż fuq il-personal 2,2 5,1 7,5 11,4 14,0 23,4 40,7 [60 – 70] Aġġustamenti tal-valur fuq l-assi 4,0 14,9 16,1 15,9 31,8 81,8 254,4 [200 – 300] Dħul operattiv ieħor 91,3 128,6 211,7 286,6 451,0 724,6 1 183,1 [1 500 – 2 000 ] Minnhom Royalty riċevut minn ASE 78,6 126,1 196,2 285,6 449,8 694,3 1 072,3 [1 500 – 2 000 ] Royalty rċevuta minn AMEU 2,5 7,5 0,0 0,0 21,9 95,9 [100 – 200] Imposti operattivi oħrajn (esterni) 1 979,5 3 546,8 4 188,5 5 416,5 7 418,2 2 647,3 3 726,2 [4 500 – 5 000 ] Minnhom COGS 2 608,4 3 058,4 3 952,6 5 458,1 Royalty imħallsa lil LuxSCS 95,2 257,9 341,4 519,3 590,0 491,1 499,4 [500 – 600] Mgħax riċevibbli u dħul simili 10,9 22,7 29,7 19,2 23,8 65,4 131,1 [40 – 50] Mgħax pagabbli u imposti simili 30,4 16,5 35,5 38,3 33,1 60,5 80,0 [70-80] (19,5) 6,2 (5,7) (19,1) (9,3) 4,9 51,1 [30 – 40] Taxxa fuq il-profitt u imposti simili 4,6 (1,6) 6,7 4,2 5,5 8,2 2,2 [0 – 10] Profitt (telf) għas-sena finanzjarja 11,6 (3,7) 18,8 10,6 14,4 20,4 (68,3) [20 – 30]

Karta tal-bilanċ ta' LuxOpCo 2006 2007 2008 2009 2010 2011 2012 2013 Assi Assi fissi 190 209 275 304 547 915 1 361 [1 500 – 2 000 ] Assi fissi intanġibbli 0 0 0 0 0 2 121 [100 – 200] Assi fissi tanġibbli 6 5 1 1 3 5 8 [0-10] Assi fissi finanzjarji 184 203 274 303 544 908 1 232 [1 500 -2 000 ] Assi kurrenti 887 1 171 1 518 2 396 3 255 4 113 4 851 [5 000 -5 500 ] Inventarji 185 227 245 384 591 990 1 350 [1 500 -2 000 ] Debituri 152 255 266 320 511 798 916 [1 000 – 1 500 ] Titoli trasferibbli 99 112 376 1 049 1 348 1 182 924 [800-900] Flus kontanti l-bank, flus kontanti f'kont ta' ċekkijiet postali, ċekkijiet u flus kontanti disponibbli 451 577 632 644 805 1 143 1 661 [1 500 -2 000 ] Prepagamenti 0 0 1 1 5 3 16 [10-20] Assi totali 1 077 1 380 1 794 2 702 3 807 5 031 6 228 [7 000 – 7 500 ] Obbligazzjonijiet Kapital u riservi 35 41 73 89 117 185 109 [100 – 200] Dejn mhux subordinat 1 011 1 302 1 676 2 521 3 553 4 636 5 817 [6 500 – 7 000 ] Kredituri kummerċjali 397 597 779 1 136 1 661 2 187 2 910 [3 000 – 3 500 ] Ammonti dovuti lil kumpaniji affiljati 550 632 833 1 285 1 712 2 109 2 460 [2 500 -3 000 ] Djun tat-taxxa u tas-sigurta soċjali 2 6 5 3 1 116 121 [100-200] Kredituri oħrajn u dovuti 61 68 59 96 179 224 327 [100-200] Dħul differit 31 37 46 92 137 210 301 [300-400] Obbligazzjonijiet totali 1 077 1 380 1 794 2 702 3 807 5 031 6 228 [7 000 -7 500 ]

(183) LuxOpCo kienet responsabbli għall-ġestjoni tal-flus tal-grupp fl-Ewropa (176). Ammonti dovuti lil kumpaniji affiljati jinkludu self mogħti minn LuxSCS lil LuxOpCo skont il-Ftehim dwar il-Faċilità ta' Kreditu (177). Dan il-Ftehim dwar il-Faċilità ta' Kreditu kien deskritt minn Amazon bħala “Attività Konsekuttiva” (back-to-back activity) (178). Bejn l-2006 u l-2016, LuxOpCo użat il-fondi miġbudin skont il-Faċilità ta' Kreditu għall-akkwiżizzjonijiet (pereżempju [akkwiżizzjoni Q, R, S u T]) jew sabiex tipprovdi self jew żieda fl-ekwità lis-sussidjarji tagħha sabiex jiffinanzjaw in-nefqa kapitali tagħhom ([eżempji ta' użu tas-self mis-sussidjarji ta' LuxOpCo]) (179). L-ammont li LuxOpCo kellha tagħti lil LuxSCS żdied minn EUR 387 miljun fl-2006 għal EUR [2 000-2 500] miljun in 2013 (180).

(184) Id-dettalji tal-aġġustamenti tal-valur u d-dispożizzjonijiet fir-rigward tal-assi attwali huma provduti fit-Tabella 4. Tabella 4 Aġġustamenti tal-valur u dispożizzjonijiet fir-rigward tal-assi attwali ta' LuxOpCo (EUR Miljun) 2006 2007 2008 2009 2010 2011 2012 2013 2014 Aġġustamenti tal-valur fir-rigward tal-assi attwali n.a. 8 043 12 556 15 343 170 176 54 908 80 858 [70 000 – 80 000 ] [40 000 – 50 000 ] Minnhom: Inventarji 12 694 45 664 68 251 [60 000 – 70 000 ] Debituri kummerċjali 4 382 9 244 12 607 [10 000 – 20 000 ] Dispożizzjonijiet għal aġġustamenti tal-valur: Għall-inventarju 16 525 19 340 25 127 35 482 48 320 91 060 152 543 [200 000 – 300 000 ] [200 000 – 300 000 ] Debituri kummerċjali - ammonti dubjużi 6 022 11 019 13 739 9 019 11 739 1 653 16 042 [10 000 – 20 000 ] [20 000 – 30 000 ]

(185) Amazon tat spjegazzjoni ddettaljata tal-komponenti prinċipali tal-fatturat ta' LuxOpCo, li hija riprodotta fit-Tabella 5. Tabella 5 Komponenti tal-fatturat ta' LuxOpCo (EUR Miljun) 2006 2007 2008 2009 2010 2011 2012 2013 Rikavat mill-bejgħ nett 1 798,9 3 152,7 3 849,4 5 019,6 6 751,5 8 741,0 11 166,3 [12 000 – 12 500 ] Suq 71,0 158,1 216,2 302,5 467,0 721,9 1 105,8 [1 500 – 2 000 ] Diġitali 0,0 23,2 28,7 26,6 58,9 146,2 369,5 [500-600] Eżekuzzjoni minn Amazon 0,0 0,1 0,4 4,2 53,6 80,5 175,6 [400-500] Abbonament prim 0,0 0,4 5,8 25,8 60,4 77,3 113,2 [100-200] Iċċarġjar mil-ġdid tal-ispejjeż tat-trasport 74,8 135,1 125,9 124,9 117,8 160,2 208,9 [100 – 200] Ippakkjar ta' rigal